SK Úradný vestník Európskej únie L 278/32

ROZHODNUTIE KOMISIE

z 21. októbra 2008

o štátnej pomoci C 10/08 (ex NN 7/08), ktorú poskytlo Nemecko na reštrukturalizáciu IKB Deutsche Industriebank AG

[oznámené pod číslom K(2008) 6022]

(Iba nemecké znenie je autentické)

(Text s významom pre EHP)

(2009/775/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva, a najmä na jej článok 88 ods. 2 prvý pododsek,

so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),

po vyzvaní zainteresovaných strán, aby predložili pripomienky v súlade s uvedenými ustanoveniami (1) a so zreteľom na tieto pripomienky,

keďže:

1. POSTUP

(1) Konanie sa začalo na základe informácií, ktoré Nemecko predložilo 3. augusta 2007. Po opakovanom doplnení ďalších informácií oznámilo Nemecko opatrenia listom z 15. januára 2008 a žiadalo, aby sa opatrenia v každom prípade považovali za pomoc na záchranu alebo pomoc na reštrukturalizáciu, ktorá je zlučiteľná so spoločným trhom.

(2) Listom z 27. februára 2008 Komisia oznámila Nemecku svoje rozhodnutie začať v súvislosti s uvedenými opatreniami konanie podľa článku 88 ods. 2 Zmluvy o ES.

(3) Rozhodnutie Komisie začať konanie vo veci formálneho zisťovania (ďalej len „rozhodnutie o začatí konania“) bolo uverejnené v Úradnom vestníku Európskej únie (2). Komisia vyzvala zainteresované strany, aby predložili pripomienky týkajúce sa uvedenej pomoci. Tretie strany nedoručili Komisii žiadne pripomienky.

(4) Nemecko po začatí konania vo veci formálneho zisťovania predložilo 27. marca 2008 pripomienky týkajúce sa vyjadrení Komisie a 3. a 25. apríla, 7. a 30. mája, 9 a 27. júna, 25. júla, 4., 22. a 26. augusta, 2., 3., 4., 5., 16., 18., 19., a 25. septembra a 14. októbra 2008 poskytlo dodatočné informácie k tým, ktoré predložilo 15. a 25. januára, 5. a 25. februára, 3., 6., 11., 14., 20., a 27. marca 2008. Spolu s uvedenými informáciami predložilo Nemecko 68 rôznych zmlúv a dokumentov, ktoré sú základom opatrení. Okrem toho sa s Nemeckom, príjemcom pomoci, a úverovou bankou Kreditanstalt für Wiederaufbau (ďalej len „KfW“) uskutočnilo mnoho stretnutí a telefonických konferencií.

2. OPIS POMOCI

2.1. Príjemca pomoci

(5) Príjemcom pomoci je IKB Deutsche Industriebank AG (ďalej len „IKB“). Ide o stredne veľkú nemeckú súkromnú banku zaradenú v indexe SDAX so sídlom v Düsseldorfe. Jej hlavným akcionárom je štátom vlastnená banka KfW, ktorá pred krízou vlastnila 38 % akcií. Okrem toho 12 % vlastnila nadácia Stiftung Industrieforschung, ktorá aktívne nevyvíja vlastnú obchodnú činnosť, so zvyšnými 50 % akcií sa voľne obchodovalo. Po plánovanom posilnení základného imania by sa mohol akciový podiel KfW zvýšiť na 91 %.

(6) Banka KfW ako hlavný akcionár IKB je nemeckou rozvojovou bankou, ktorú vlastní spolková vláda (80 %) a spolkové krajiny (20 %). Na základe celkovej hodnoty účtovnej súvahy 360 mld. EUR (k 31.12.2006) patrí medzi desať najväčších bánk v Nemecku. KfW ako verejnoprávny orgán so sídlom v Nemecku podporuje hospodárstvo, spoločnosť a životné prostredie v Nemecku, Európe a vo svete. K úlohám KfW patrí podpora malých a stredných podnikov, podpora financovania a modernizácie bytového fondu, podpora vzdelávania a ďalšieho vzdelávania, financovanie projektov miestnej infraštruktúry, podpora financovania exportu a projektov, podpora rozvojových krajín a krajín v procese transformácie, ako aj podpora ochrany životného prostredia a klímy. KfW získava finančné prostriedky väčšinou na kapitálovom trhu. Poverenie banky poskytovaním podpor zo strany štátu je vymedzené v zákone o KfW (3). KfW má pri plnení svojej verejnej úlohy „inštitucionálnu zodpovednosť“.

(7) Pred reštrukturalizáciou sa obchodná činnosť IKB rozdelila na nasledujúce štyri obchodné oblasti: 1. Firemní klienti Hlavnou činnosťou IKB je poskytovanie dlhodobého financovania pre stredné podniky s ročným obratom vyšším ako 7,5 mil. EUR. Ťažiskom obchodovania s firemnými klientmi vždy bolo poskytovanie úverov, financovanie z vlastného imania a poskytovanie lízingu pre stredné podniky, pričom prioritou sú vnútroštátne obchody. Zatiaľ čo trhový podiel IKB na trhu s firemnými klientmi predstavuje len 1 %, na trhovom segmente pre dlhodobé úvery pre stredné podniky dosahuje podiel vo výške 10 %. Silnou stránkou banky sú dlhodobé vzťahy so zákazníkmi. Vzhľadom na mimoriadne silnú konkurenciu je však rozsah zisku nízky. Úverová činnosť […] (4) je menej atraktívna a IKB musí preto s týmito stálymi klientmi nevyhnutne vytvoriť iné ziskové činnosti (napr. štruktúrované financovanie alebo produkty v oblasti nehnuteľností) a využiť na to svoje dlhodobé vzťahy s klientmi. 2. Štruktúrované financovanie Táto oblasť činnosti zahŕňa predovšetkým financovanie priamych investícií, financovanie projektov a exportu, financovanie týkajúce sa akvizície a infraštruktúry, ako aj reštrukturalizácie štruktúr financovania podnikov a rozloženia úverov (syndikovaný postup) pre klientov z kategórie stredných podnikov. Pobočky IKB sú veľmi dobre umiestnené na dôležitých finančných miestach v Londýne, Luxemburgu, Madride, Miláne, New Yorku a Paríži, aby zabezpečovali vnútroštátne a medzinárodné financovanie týkajúce sa akvizícií. IKB pomáha klientom pri optimalizácii celkového financovania ich podnikania a odkúpení úveru. V rámci svojej syndikovanej úverovej činnosti sa IKB zúčastňuje tiež na úverových nástrojoch, ktoré vytvorili iné úverové inštitúcie. Ťažiskom štruktúrovaného financovania je Nemecko, pričom IKB má na starosti aj nemecké podniky v západnej Európe. Svojou činnosťou v oblasti štruktúrovaného financovania dosahuje IKB veľmi vysoký zisk. V pôvodnom pláne reštrukturalizácie, ktorý ešte neobsahoval neskôr dohodnuté kompenzačné opatrenia, bola v tejto oblasti činnosti vykázaná návratnosť vlastného imania približne [> 10] %. 3. Financovanie nehnuteľností Približne [> 10] % trhových aktivít IKB sa zameriava na financovanie nehnuteľností. Stredobodom tejto oblasti činnosti je financovanie kancelárskych, obchodných a priemyselných priestorov, a tiež nehnuteľností určených na logistiku a riadenie, ako aj komplexné financovanie miest, v súvislosti s ktorými sa predpokladá trvalý prenájom a predajnosť. IKB je v tejto oblasti partnerom stredných podnikov, veľkých podnikov, súkromných a inštitucionálnych investorov, tvorcov projektov, spoločností pre miestny rozvoj a správcov fondov. V súvislosti s uvedenými projektmi je nevyhnutná výška financovania minimálne 5 mil. EUR. IKB ako poskytovateľ celkových služieb v oblasti investícií do nehnuteľností tvorí tiež komplexné návrhy a riešenia pre novostavby a nápravné a konverzné opatrenia. Služby v oblasti financovania nehnuteľností sa neponúkajú len v Nemecku, ale aj v ostatných európskych krajinách, najmä v Belgicku, Francúzsku, Taliansku, Luxembursku, Holandsku, Španielsku a Spojenom kráľovstve. V pôvodnom pláne na reštrukturalizáciu, ktorý ešte neobsahoval neskôr dohodnuté kompenzačné opatrenia, sa pre túto oblasť uvádzala návratnosť vlastného kapitálu vo výške približne [> 5] %. 4. Portfóliové investície Od začiatku tohto storočia IKB intenzívnejšie investuje do medzinárodných úverových portfólií z rôznych oblastí. Cieľom tohto rozšírenia bola diverzifikácia rizikového profilu vzhľadom na regióny, ako aj na hospodárske odvetvia, a zároveň zvýšenie zisku z výnosov z provízií. Na základe presunutia úverového rizika z bilancie do mimobilančných investičných spoločností založených na tento účel bolo možné uvoľniť kapitál, takže IKB mohla investovať do iných skupín aktív, napr. do financovania stredných podnikov alebo úverových portfólií. Z odôvodnenia v bode 10 a nasledujúcich vyplýva, že rozsiahle portfóliové investície IKB sú príčinou problémov. IKB preto medzičasom skončila činnosť v tejto oblasti.

(8) V rozpočtovom roku 2006/2007 sa v rôznych oblastiach činnosti dosiahli nasledujúce výsledky: Tabuľka 1 Prehľad segmentov mil. EUR Prevádzkový zisk Objem úverov Firemní klienti 92,8 16 065 Štruktúrované financovanie 90,6 4 889 Nehnuteľnosti 23,2 7 870 Financovanie prostredníctvom vlastného imania 11,3 18 260 Centrála/Konsolidácia – 103 4 114 Spolu 114,5 51 198

(9) Hodnota celkovej účtovnej súvahy IKB pred krízou bola 49,1 mld. EUR (k 31.12.2006), ktorá sa po úprave so zreteľom na všetky mimobilančné činnosti IKB zvýšila na 63,5 mld. EUR (k 31.3.2007).

2.2. Príčiny problémov IKB

(10) Problémy IKB sú spojené s pretrvávajúcou krízou na trhu s rizikovými hypotekárnymi úvermi v USA, kvôli ktorej IKB, a najmä jedna z jej investičných spoločností Rhineland Funding Capital Corporation (ďalej len „Rhineland“), podstúpila veľké riziko (5). Z krízy vyplynuli problémy s likviditou, ktoré Rhineland (ak by bežne používané cenné papiere neboli úplne upísané) prekonala prostredníctvom pohotovostných úverov v obchodných bankách.

(11) IKB dala spoločnosti Rhineland k dispozícii viac likvidít vo výške približne 8,1 mld. EUR. Rhineland investovala do štruktúrovaných úverových portfólií, s čím sú takisto spojené riziká z amerických úverov na nehnuteľnosti z oblasti rizikových hypotekárnych úverov, a refinancovala svoje investície prostredníctvom emisie krátkodobých cenných papierov zabezpečených pohľadávkami (Commercial Papers, ďalej len „CP“). IKB okrem toho, že spoločnosti Rhineland priamo poskytla úvery, nepriamo poskytla ochranu položkám aktív spoločnosti Rhineland pred rizikom takzvanej štruktúry Havenrock. Riziko celkovej straty štruktúry Havenrock pre IKB bolo 1,2 mld. EUR. V prípade priamych facilít likvidity pre Rhineland, ako aj v prípade štruktúry Havenrock išlo o mimobilančné opatrenia. Okrem toho mala IKB v súvislosti s podriadenými dlhmi v štruktúrovanom investičnom nástroji Rhinebridge (ďalej len „Rhinebridge“) a v ostatných druhoch investičných portfólií (napr. Collateralised Debt Obligations, „CDO“) aj priame bilančné portfóliové investície (čiastočne zo segmentu rizikových hypotekárnych úverov). V lete 2007 príslušné ratingové agentúry podstatne znížili časti pôvodne veľmi vysoko hodnotených štruktúrovaných portfólií spoločností Rhineland a Rhinebridge a CDO.

(12) Príčinou zníženia hodnoty niektorých cenných papierov obchodovaných v tomto trhovom segmente je pretrvávajúca kríza na americkom trhu s hypotekárnymi úvermi v oblasti rizikových hypotekárnych úverov a je tiež priamym následkom toho, že ratingové agentúry znížili hodnotu cenných papierov zabezpečených rizikovými hypotekárnymi úvermi. Týkalo sa to najmä účelovo založenej investičnej spoločnosti Rhineland, ktorá podstúpila riziko, že na trhu s cennými papiermi už nebude môcť refinancovať svoje investičné portfólio. Vzhľadom na obmedzené obchodovanie na trhu s CP bolo pravdepodobné, že Rhineland použije facility likvidity vo výške 8,1 mld. EUR, ktoré jej dala k dispozícii IKB a ktoré však v súvahe IKB neboli zabezpečené. Okrem toho, na ostatné bilančné portfóliové investície ako Rhinebridge vo veľkej miere vplývalo kolísanie objektívnej hodnoty, ktoré bolo nevyhnutné evidovať podľa medzinárodných účtovných noriem (International Financial Reporting Standards – IFRS).

(13) Príčinou problémov IKB sú portfóliové investície vo výške 18,3 mld. EUR. Portfóliové investície vo výške 18,3 mld. EUR, ktoré sú uvedené v upravenej súvahe za rok 2006/2007, sa v spoločnosti Rhineland pôvodne vo väčšine prípadov viedli mimobilančne a len v menšej miere sa vykazovali v súvahe IKB. Pokiaľ ide o mimobilančné aktíva v Rhineland, boli to aktíva v hodnote 11,5 mld. EUR (k 31.3.2007 a počas krízy). Prostredníctvom predaja a úpravy meny sa ich hodnota čoraz viac znižovala a v auguste 2008 dosahovala ich hodnota výšku 6,3 mld. EUR. V upravenej súvahe za rok 2006/2007 bola hodnota portfóliových investícií 6,8 mld. EUR.

2.3. Opatrenia

a) Prvé opatrenie: Ochrana proti riziku

(14) Dňa 27. júla 2007 oznámila nemecká banka, ktorá poskytla banke IKB pohotovostný úver, spolkovému úradu pre finančný dohľad, že sa chystá tento úver ukončiť. Následne spolkový úrad pre finančný dohľad oznámil KfW, spolkovému ministerstvu financií a ostatným zúčastneným stranám, že zatvorí IKB (6), ak uvedené strany neprevezmú riziká z účasti IKB na záväzkoch spoločnosti Rhineland. Okrem toho sa ukázalo, že položky rizikových hypotekárnych úverov IKB sa neobmedzovali na Rhineland, ale zahŕňali tiež Rhinebridge a iné portfóliové investície v oblasti rizikových hypotekárnych úverov.

(15) Dňa 29. júla 2007 sa spolkový úrad pre finančný dohľad, spolkové ministerstvo financií, KfW a tri najväčšie nemecké združenia činné v oblasti poskytovania úverov (7) dohodli, že KfW po dohode so spolkovým úradom pre finančný dohľad zasiahne a za IKB prevezme ochranu pred rizikom. Združenia činné v oblasti poskytovania úverov vyhlásili, že sú pripravené prevziať 30 % rizík z ochrany pred rizikom. Táto dohoda medzi KfW a tromi uvedenými združeniami bola potvrdená písomne 16. augusta 2007.

(16) KfW oznámila nasledujúce opatrenia na zabezpečenie bonity IKB: — Od pondelka 30. júla 2007 ochrana proti riziku pre všetky práva (poplatky) a povinnosti IKB v rámci facilít likvidity poskytnutých spoločnosti Rhineland vo výške 8,1 mld. EUR (táto hodnota sa medzitým znížila najmä na základe vývoja výmenného kurzu na 6,3 mld. EUR). Formálne prevzatie záväzkov vyplývajúcich z facilít likvidity poskytnutých spoločnosti Rhineland sa uskutočnilo 29. júla 2007 a je platné až do splatnosti alebo predaja (8) štruktúrovaných úverových portfólií. Lehota splatnosti uvedených portfólií je vo všeobecnosti dlhšia ako päť rokov. — Ochrana IKB proti stratám vo výške 1 mld. EUR na základe záväzkov v Rhinebridge a iných bilančných portfóliových investícií v oblasti rizikových hypotekárnych úverov vo výške celkom 6,8 mld. EUR.

(17) Nemecko pôvodne odhadlo celkové predpokladané straty v rámci ochrany pred rizikom v prospech IKB, ktorú banke IKB poskytuje KfW a združenia činné v oblasti poskytovania úverov, na 3,5 mld. EUR [Rhineland a Havenrock: 2,5 mld. EUR, Rhinebridge a ostatné portfóliové investície v oblasti rizikových hypotekárnych úverov: 1 mld. EUR (9)].

(18) V pôvodnej dohode z 29. júla 2007 sa KfW a združenia činné v oblasti poskytovania úverov dohodli, že predpokladané straty z ochrany pred rizikom rozdelia takto: — V zásade KfW znáša 70 % predpokladaných strát, ale bez ohraničenia rizika týkajúceho sa Rhineland; teda straty, ktoré prevyšujú 30 % účasti združení činných v oblasti poskytovania úverov (pozri ďalej), znáša KfW vo výške 100 %. — Združenia činné v oblasti poskytovania úverov prevezmú 30 % predpokladaných strát maximálne do 1 mld. EUR.

(19) Rozloženie rizika medzi KfW a združenia činné v oblasti poskytovania úverov sa uplatňuje v rámci maximálneho limitu ručenia vo výške 1 mld. EUR pre združenia (pozri odôvodnenie 18) nezávisle od toho, na ktorom mieste ochrany (Rhineland, Rhinebridge alebo priame investície) sa straty realizujú, pričom uplatnenie nároku strán vzhľadom na dohodnuté rozloženie rizika je rovnocenné.

(20) Združenia činné v oblasti poskytovania úverov okrem svojej účasti na ochrane pred rizikom vyhlásili, že sú pripravené ovplyvniť svojich členov tak, aby pre IKB opäť otvorili pohotovostné úvery, ktoré na začiatku krízy zatvorili.

(21) Okrem toho sa v dohode zo 16. augusta 2007 uvádza, že KfW si ako líder združení dohodne primeranú náhradu za ochranné opatrenia a prijme opatrenia na zaplatenie všetkých nákladov združení činných v oblasti poskytovania úverov a KfW. Keďže v súvislosti so zaplatením bola dosiahnutá dohoda a prijaté príslušné opatrenia, diskutovalo sa o otázke náhrady, pretože je možné vysvetliť ju ako […], čo by vyžadovalo schválenie zo strany […].

(22) 30 % podiel rizika, ktorý združenia prevzali, sa medzi nich rozdelil takto: — 50 % Bundesverband deutscher Banken (ďalej len „BdB“), — 16,7 % Bundesverband der Deutschen Volksbanken und Raiffeisenbanken (ďalej len „BVR“), — 33,3 % Deutscher Sparkassen- und Giroverband (ďalej len „DSGV“).

(23) Združenie BdB prevzalo podiel vo výške 50 %, pretože v prípade platobnej neschopnosti IKB by boli pohľadávky každého jedného súkromného klienta alebo firmy kryté prostredníctvom fondu ochrany vkladov súkromných bánk až do výšky 30 % rozhodujúceho ručiaceho vlastného imania IKB (približne 662 mil. EUR na klienta, 26. septembra 2007) (10).

b) Druhé opatrenie: Zvýšenie prevencie rizika

(24) Na základe ďalšieho zhoršovania situácie na finančných trhoch sa úplne zohľadnila ochrana pred rizikom strát banky IKB v rámci štruktúry Havenrock, pričom táto ochrana sa ukázala ako nedostatočná. Na zabezpečenie ďalšej činnosti IKB boli potrebné ďalšie opatrenia na krytie strát. Dňa 30. novembra 2007, v súvislosti s pohotovostnými úvermi v štruktúre Havenrock, zabezpečili KfW a združenia činné v oblasti poskytovania úverov banke IKB dodatočné riziká vo výške približne 350 mil. EUR (440 mil. USD). KfW zabezpečilo riziká vo výške 150 mil. EUR, z toho 54,3 mil. EUR vo forme konvertibilných obligácií, ktoré KfW vymenila 14. februára 2008 (s účinnosťou od 28. februára 2008) za akcie, aby zvýšila svoj podiel v IKB na 43 %. Združenie BdB prevzalo ďalších 150 mil. EUR a BVR a DSGV ďalších 50 mil. EUR.

c) Tretie opatrenie: Kapitálové dotácie a pôžičky KfW

(25) Vo februári 2008 spolková vláda nariadila KfW, aby banke IKB poskytla ďalších 2,3 mld. EUR.

(26) Suma vo výške 1,05 mld. EUR bola poskytnutá vo forme pôžičky, v súvislosti s ktorou bolo okamžite vyslovené zrieknutie sa vymáhania uznanej výšky pohľadávky a existuje doložka, na základe ktorej IKB vráti finančné prostriedky, ak v nasledujúcich rokoch opäť dosiahne zisk. Tieto opatrenia boli nevyhnutné na poskytnutie kapitálu banke, čím sa zabránilo zníženiu základného imania IKB pod predpísaný limit.

(27) Okrem toho, úrad pre finančný dohľad požadoval od KfW záruku zvýšenia kapitálu v neobmedzenej výške. KfW vyhlásila, že je pripravená zabezpečiť dodatočné financovanie vo forme kapitálových dotácií vo výške 1,25 mld. EUR. Opatrenia týkajúce sa uvedeného zvýšenia kapitálu boli v zásade prijaté v auguste 2008; skutočné zvýšenie kapitálu sa však môže uskutočniť až po prijatí pozitívneho rozhodnutia Komisie. Preto sa zvýšenie kapitálu ešte neuskutočnilo. Po zvýšení kapitálu by účasť KfW na IKB dosiahla približne 90,8 %.

(28) Tretie opatrenie KfW podporila spolková vláda finančnými prostriedkami vo výške 1,2 mld. EUR, ktoré poskytla banke KfW, ako aj združenia činné v oblasti poskytovania úverov finančnými prostriedkami vo výške 300 mil. EUR.

d) Poskytnutie likvidity

(29) Okrem toho od januára 2008 poskytla KfW banke IKB likviditu v hodnote celkom [> 2,5] mld. EUR. Uvedené prostriedky sú rozdelené na dve rámcové facility vo výške […] mld. EUR, pričom prvá rámcová facilita z 24. januára 2008 bola zriadená s hodnotou Euribor plus [< 50] do [> 50] základných bodov s [> 100] % zaručením. Druhá rámcová facilita z 18. júla 2008 bola zriadená s Euribor plus [> 100] základných bodov s [> 100] % zaručením. Toto vysoké podloženie pohotovostných úverov by malo zabezpečiť, že aj v najhoršom prípade budú zábezpeky dostatočné na pokrytie úveru.

(30) Aj iné banky poskytli IKB likviditu. [Istá veľká americká banka] a [iná veľká americká banka] dali IKB k dispozícii mesačné facility likvidity vo výške [> 0,75] mld. EUR a v hodnote Euribor plus [< 100] do [< 100] základných bodov so zabezpečením vo výške [> 100] % do [> 100] %. Okrem toho mala IKB prístup k likvidite až do [> 250] mil. EUR, ktorú poskytla [nemecká krajinská banka] na jeden rok v hodnote Euribor plus [> 90] do [> 100] základných bodov proti záruke [> 100] % do [> 100] %. Ďalšia likvidita vo výške [> 500] mil. EUR vznikla v [inej nemeckej krajinskej banke] na jeden rok v hodnote Euribor plus [> 50] základných bodov s príslušným zabezpečením.

2.4. Zvýšenie strát počas reštrukturalizácie

(31) Predpokladané straty, ktoré mali byť pokryté z ochrany pred rizikom pre mimobilančné položky aktív v spoločnosti Rhineland, sa z pôvodne odhadovaných 2,5 mld. EUR (predpokladaný najhorší prípad) zvýšili na 7,0 mld. EUR (11). Počas ochrany pred rizikom, ktorá bola zriadená pre Rhineland v júli 2007, prevzala KfW v rámci facility likvidity pre Rhineland všetky riziká mimobilančných položiek aktív, teda previedla tieto riziká do svojej vlastnej súvahy. Táto skutočnosť nemá žiadny vplyv na maximálny limit ručenia vo výške 1 mld. EUR za straty z iných položiek, na ktorom sa dohodli združenia činné v oblasti poskytovania úverov.

(32) Okrem toho, prvé opatrenie pokrylo straty do výšky 1 mld. EUR za bilančné portfóliové investície v hodnote 6,8 mld. EUR. Na jar 2008 sa bilančné investície znížili na základe úpravy meny na 6,31 mld. EUR. Takisto na jar 2008 sa IKB snažila predať obidve portfóliá vo verejnej dražbe. Keďže na kapitálovom trhu pretrvávala kríza, predaj sa neuskutočnil, pretože ponuky ani zďaleka nedosahovali predpokladané predajné ceny. Preto musela IKB ešte viac znížiť účtovnú hodnotu týchto portfólií. Do augusta 2008 vznikla banke IKB strata vo výške [> 750] mil. EUR. Okrem toho sa podarilo predať na trhu finančné aktíva v nominálnej hodnote 990 mil. EUR. V auguste 2008 tak dosiahla nominálna hodnota zvyšného portfólia [< 5] mld. EUR.

(33) S cieľom urobiť jasný prelom v príprave na možný predaj IKB v auguste splnila KfW zvyšnú ochranu pred rizikom pre portfóliá v bilancii IKB tým, že predčasne poskytla zvyšných 360 mil. EUR. Oficiálne sa straty ešte nerealizovali, ale položky aktív, ktoré sú ich podstatou, už odpadli. Zábezpeka vo výške 1 mld. EUR sa tým úplne využila a môže sa považovať za splnenú.

(34) V rámci rokovaní s predkladateľmi ponuky sa zvyšné portfóliové investície rozdelili na dve štruktúrované investičné portfóliá (SIP 1 a SIP 2). SIP 1 v podstate obsahuje [niektoré cenné papiere] v nominálnej hodnote […] mld. EUR a v účtovnej hodnote [> 1] mld. EUR (12). SIP 2 obsahuje zvyšné [cenné papiere] banky IKB v nominálnej hodnote […] mld. EUR a účtovnej hodnote [> 1] mld. EUR.

(35) Tabuľka 2 poskytuje prehľad vývoja portfóliových investícií do konca augusta 2008. Realizované a predpokladané straty sa odhadujú celkovo na približne 10,28 mld. EUR. Tabuľka 2 Portfóliové investície od marca 2007 do augusta 2008 mld. EUR Nominálna hodnota upravená 03/2007 Úprava meny Predaj (nominálna hodnota aktív) Straty pri predaji (nominálna hodnota predajnej ceny) Realizované straty (nominálna hodnota aktív) Nominálna hodnota 8/2008 (IKB alebo KfW) Odpisy Účtovná hodnota 8/2008 (IFRS) Straty celkom (realizované + predpokladané straty) Rhineland 11,5 3,7 [< 1] — [< 0,5] [> 5] (KfW) [> 3] [< 2,0] [> 3,5] Havenrock (1,2) — — — 1,2 0 0 0 1,2 Bilančne spolu 6,81 0,5 [< 2] [< 0,5] [< 0,75] [< 5] (IKB) [> 1,5] [> 2] [> 2,0] — SIP 1 neexistuje […] (IKB) […] [> 1] […] — SIP 2 neexistuje […] (IKB) […] [> 1] […] — iné 6,81 0,5 [< 2] [< 0,5] [> 0,5] 0 0 0 [> 0,5] Spolu (1-3) 18,3 4,5 [< 2] [< 0,5] [> 1,7] [> 7,5] [> 4,5] [> 3,0] [> 6,0]

2.5. Predaj

(36) Predaj akcií IKB banky KfW sa začal v januári 2008 a 21. augusta 2008 sa ukončil rozhodnutím predať IKB spoločnosti Lone Star Funds VI Financial Holdings, L.P. Dallas, USA (ďalej len „Lone Star“).

(37) Predaj sa uskutočnil v rámci otvorenej, nediskriminačnej a transparentnej verejnej súťaže. Po všeobecnom oznámení začiatkom januára 2008 prejavilo v prvom kole záujem [> 40] uchádzačov (vrátane nemeckých a medzinárodných bánk a finančných investorov). [> 20] uchádzačov dostalo po podpísaní vyhlásenia o mlčanlivosti informatívne memorandum (koniec januára). [> 5] uchádzačov predložilo prvú ponuku (koniec februára). [> 5] uchádzačov získalo prístup k informáciám uloženým v data roome. Celkom [< 5] uchádzačov predložilo konkrétnu ponuku (polovica mája).

(38) Koncom mája 2008 vyzvala KfW troch z uvedených [< 5] uchádzačov ([finančných a strategických investorov z rôznych krajín]), aby predložili záväznú ponuku. Z uvedených [< 5] uchádzačov, ktorí predložili platnú ponuku, bola prijatá ponuka spoločnosti Lone Star na základe hospodárskeho porovnania [< 5] ponúk, pretože Lone Star ponúkla vyššiu konečnú cenu.

(39) Predaj IKB v podstate zahŕňa predajnú cenu približne […] mil. EUR (za 90,8 % akcií), ako aj ubezpečenie finančného investora Lone Star, že do IKB investuje [> 400] mil. EUR. Lone Star pri svojej ponuke vychádzala zo skutočnosti, že sa upustí od doložky o vrátení finančných prostriedkov, keď podnik v nasledujúcich rokoch opäť dosiahne zisk. Lone Star sa na oplátku zaviazala financovať SIP 2 prostredníctvom uvedených [> 400] mil. EUR. V súčasnosti IKB uvažuje o tom, že investičnej spoločnosti predá položky aktív SIP 2. KfW vyhlásila, že je pripravená podieľať sa na refinancovaní SIP 2 úverom 775 mil. EUR, ktorý bude bonifikovaný na Euribor plus [> 80] základných bodov a je uprednostnený pred Capital Notes vo výške [> 200] mil. EUR a Mezzanine Notes vo výške [> 150] mil. EUR spoločnosti Lone Star a banky IKB.

(40) KfW kúpila SIP 1 za 1 mld. EUR (13). KfW znáša riziko prvých strát vo výške 150 mil. EUR, zo záruky znáša Nemecko ďalších 600 mil. EUR rizika [ide o neočakávané straty (14)], zvyšných 250 mil. EUR rizika znáša KfW. KfW je presvedčená, že celkové predpokladané straty z portfólia sú už zahrnuté v cene, takže sa domnieva, že nie sú potrebné žiadne ďalšie opatrenia.

(41) Okrem toho, predĺži sa lehota obidvoch rámcových nástrojov, ktoré KfW poskytla banke IKB, vo výške [> 2,5] mld. EUR maximálne do […] (pôvodne mala lehota uplynúť v apríli resp. júli 2009). Podmienky sa mierne zmenili. Zabezpečenie prvého nástroja sa znížilo z [> 100] % na [> 100] % a úroková sadzba druhého nástroja klesla z Euribor plus [> 100] základných bodov na Euribor plus [> 100] základných bodov. Podľa názoru KfW sú tieto zmeny oprávnené, pretože IKB zvýšila svoje vlastné imanie.

(42) Okrem toho, kúpna zmluva neobsahuje žiadne osobitné predajné podmienky, okrem jednej doložky o vylúčení zodpovednosti za škodu, na základe ktorej sú [určité okolnosti] s finančnými následkami až do […] EUR vylúčené. Týka sa to predovšetkým […]. Aj keď ide o […], ktorého výška môže dosiahnuť až […] EUR, je podľa Nemecka riziko […] veľmi nízke, pretože IKB bola jeden mesiac pred začiatkom finančnej krízy na základe svojich veľmi dobrých výsledkov na druhom mieste v ratingu bánk pre Nemecko a podľa dostupných informácií uvedená banka sa pri hodnotení […] neodchýlila od bežnej obchodnej praxe. Keďže na jednej strane je veľmi nízka pravdepodobnosť výskytu […], na druhej strane však môžu byť […] následky […] veľmi vážne, a preto je problematické […] posúdiť. Nemecko tvrdí, že v súvislosti s akvizíciami zostávajú uvedené […] riziká zvyčajne u predchádzajúcich vlastníkov. Preto KfW od začiatku vylúčila toto riziko z predaja. Keďže skutočný výskyt takého rizika je veľmi nepravdepodobný, IKB vo svojich účtoch nestanovila žiadne rezervy na prípadné pohľadávky.

2.6. Podporné opatrenia

Tabuľka 3

Opatrenia na podporu IKB počas reštrukturalizácie

Č. Opatrenie Nominálna hodnota (v mld. EUR) 1 Ochrana pred rizikom (Rhineland: 5,8 mld. EUR; Havenrock: 0,85 mld. EUR; bilančné položky aktív: 1 mld. EUR. cca. 7,65 (z toho 1,00 od združení činných v oblasti poskytovania úverov) 2 Dodatočné opatrenia proti riziku (350 mil. EUR na pokrytie dodatočných strát – Havenrock) 0,35 (z toho 0,20 od združení činných v oblasti poskytovania úverov) 3 Zvýšenie imania a nenávratná pôžička (pokrytie odpisov z položiek aktív zahrnutých do súvahy) 2,30 (z toho 0,30 od združení činných v oblasti poskytovania úverov) 4 Facilita likvidity [> 2,5] 5 Predaj akcií IKB […] 5.1 Prioritný úver na refinancovanie SIP 2 0,78 5.2 Prevedenie SIP 1 na KfW 1,00 5.3 Doložka o vylúčení zodpovednosti za škodu […] […] Spolu [> 15]

2.7. Plán reštrukturalizácie

(43) Nemecko predložilo viac prepracovaných verzií plánu na reštrukturalizáciu IKB. V dokumentoch z augusta 2007 sú uvedené opatrenia na prekonanie bankovej krízy a zabránenie prípadným problémom. Bezprostredne po poskytnutí prvého opatrenia požiadala IKB spoločnosť PriceWaterhouseCoopers (PWC) o analýzu vtedajšej situácie. Dňa 3. septembra 2007 IKB na základe tejto štúdie oznámila, že skončí svoju činnosť v oblasti medzinárodných štruktúrovaných investícií.

(44) IKB medzitým aktualizovala plán a kúpila ju spoločnosť Lone Star. Lone Star predložila návrh hospodárskeho ozdravenia IKB, ktorý od 16. júla 2008 do 25. septembra 2008 skúmala audítorská spoločnosť KPMG. Uvedený návrh obsahuje prehľad príslušných základných trhov IKB, vysvetľuje príčiny krízy, analyzuje problémy a navrhuje opatrenia na ich odstránenie. Cieľom tohto návrhu je na jednej strane krátkodobá stabilizácia finančnej situácie banky prostredníctvom zabezpečenia potrebnej likvidity a na druhej strane obnova dlhodobej životaschopnosti prostredníctvom odstránenia rizikových položiek a zamerania na základnú činnosť. Z dlhodobého hľadiska návrh predpokladá, že IKB sa zameria na obchodnú činnosť so strednými podnikmi a štruktúrované financovanie zostane zachované len v miere nevyhnutnej pre obchodnú činnosť.

(45) Návrh hospodárskeho ozdravenia potvrdzuje ukončenie činnosti v oblasti portfóliových investícií, pre ktoré sa IKB rozhodla bezprostredne po kríze.

(46) Počas rokovaní s Komisiou IKB prijala takisto ako kompenzačné opatrenie ukončenie financovania nehnuteľností. To znamená, že IKB od konca roka 2008 nerealizuje žiadnu novú činnosť v oblasti financovania nehnuteľností a existujúce položky aktív postupne likviduje (pohotovostné úvery nie je možné okamžite zrušiť), pričom na konci reštrukturalizačnej lehoty, teda 30. septembra 2011, sa musí likvidovať minimálne 60 % a IKB musí predať svoje dcérske spoločnosti IKB Immobilien Management GmbH, IKB Projektentwicklungs GmbH Co. KG a IKB Projektentwicklungsverwaltungsgesellschaft mbH. (15) Zvyšné portfólio v hodnote [< 3 mld.] mld. EUR sa zruší splatnosťou zvyšných položiek aktív. Úplný predaj umožní znížiť objem úveru v oblasti financovania nehnuteľností o 4,9 mld. EUR.

(47) Okrem toho, Nemecko navrhlo ako kompenzačné opatrenie, že IKB sa odlúči od niektorých svojich dcérskych spoločností: — IKB International S.A., Luxemburg sa do 30. septembra 2011 aktívne likviduje (16): táto spoločnosť bola so svojou hodnotou súvahy približne [< 10] mld. EUR dôležitou platformou na kapitálovom trhu. Od 31. marca 2009 nezačne žiadne nové činnosti. Všetky činnosti potrebné pre prvý alebo druhý pilier sa realizujú v centrále IKB v Düsseldorfe (17). — IKB Capital Corporation New York s hodnotou účtovnej súvahy [< 2] mld. EUR bola v USA činná v oblasti štruktúrovaného financovania. Do 30. septembra 2001 sa aktívne likviduje. Od 31. decembra 2008 už nezačne žiadne nové činnosti. — Okrem toho, IKB AG sa vzdá svojho sídla v Amsterdame; uvedené sídlo s úverovou hodnotou [< 500] mil. EUR sa orientovalo na financovanie malých a stredných podnikov a nehnuteľností. Do 30. marca 2010 bude aktívne ukončená. Od 31. decembra 2008 nezačne žiadne nové činnosti. — Do 30. septembra 2011 sa predá 50 % účasť v spoločnosti Movesta Lease and Finance GmbH so súčasnou hodnotou účtovnej súvahy [< 500] mil. EUR. — Okrem toho, IKB sa vzdá niektorých nestrategických aktív v hodnote 1,7 mld. EUR (hodnota účtovnej súvahy k 31. marcu 2007). Do 30. septembra 2011 budú aktívne ukončené.

(48) So zreteľom na napätú situáciu na trhu však Nemecko dohodlo hospodársku doložku, na základe ktorej má IKB možnosť v prípade nepredvídaných okolností, najmä v prípade pretrvávajúcej krízy na kapitálovom trhu alebo ak je nemožný predaj určitých položiek aktív, zmeniť alebo nahradiť opatrenie alebo predĺžiť lehotu, ak to bude dostatočne odôvodnené a ak Komisia nebude mať žiadne námietky.

(49) Okrem toho sa Nemecko zaviazalo zabezpečiť, že celková hodnota účtovnej súvahy IKB k 30. septembru 2011 bude maximálne 33,5 mld. (18) EUR, a to by zodpovedalo bilančnému zníženiu o 47,2 % oproti 63,5 mld. EUR, ktoré sa uvádzajú v upravenej účtovnej súvahe z marca 2007. Realizáciu kompenzačných opatrení a skončenie činnosti v oblasti portfóliových investícií odhadlo Nemecko takto: Tabuľka 4 Redukčné opatrenia mld. EUR Č. Opatrenie Aktíva k 31.3.2007 Aktíva k 30.9.2011 Zvyšné položky aktív v hlavnej činnosti [< 35,0] [< 35,0] Opatrenia na obnovenie životaschopnosti Skončenie činnosti v oblasti portfóliových investícií 18,30 0,00 Kompenzačné opatrenia 1 Financovanie nehnuteľností 4,90 [< 3,0] 2 IKB International S.A., Luxemburg [< 10,0] 0,00 3 IKB Capital Corporation, New York [< 2,0] 0,00 4 Amsterdam AG [< 0,5] 0,00 5 Predaj nestrategických položiek aktív 1,70 0,00 6 Predaj 50 % podielu v spol. Movesta [< 0,5] 0,00 Medzisúčet: otvorené kompenzačné opatrenia (medzisúčet: realizované kompenzačné opatrenia) [> 15,0] (0) [< 3,0] ([> 12,0]) Obnovené vytvorenie niektorých činností, ktoré sa predtým likvidovali v Luxemburgu — [> 2,0] Celková bilancia bez rastu 63,50 […] Maximálny bilančný objem 33,50 33,50 Zvyšná marža pre nové činnosti — […]

(50) Ďalej sa v pláne hospodárskeho ozdravenia poukazuje na skutočnosť, že IKB, ktorej hodnotenie ratingovou agentúrou Fitch-Rating kleslo z A + na BBB–, má pri súčasných trhových podmienkach problémy týkajúce sa financovania. Maximálna potreba likvidity do konca reštrukturalizačnej lehoty sa odhaduje na [> 10 mld.] EUR. Tento deficit sa má vyrovnať prostredníctvom zvýšenia imania, predĺženia facilít likvidity banky KfW a refinancovania založeného na pohľadávkach. Časť deficitu likvidity sa pokryje prostredníctvom obmedzenia nových činností.

(51) Tento plán ďalej obsahuje hypotézy týkajúce sa budúceho vývoja banky podľa scenára v dobrom prípade, v základnom prípade a v zlom prípade. Podľa týchto hypotéz by IKB mohla v základnom prípade na konci reštrukturalizačnej fázy v septembri 2011 dosiahnuť zhodnotenie vlastného imania vo výške […] %. Zisk z daní by bol […] mil. EUR s […] zamestnancami na plný pracovný úväzok. Podiel základného imania (Tier-1-Ratio) by dosiahol […] % a pomer medzi nákladmi a príjmami (cost income ratio) by klesol na […] %.

(52) Okrem toho, Nemecko predložilo údaje týkajúce sa nákladov na reštrukturalizáciu, ktoré je možné takto špecifikovať: náklady spojené so stratami z portfóliových investícií vo výške [> 6] mld. EUR (Rhineland: 5,8 mld. EUR, Havenrock: 1,2 mld. EUR) a z bilančných portfóliových investícií ([…] mld. EUR) (19), skutočné náklady na reštrukturalizáciu (vrátane ochrany pred rizikom, nákladov na skončenie portfólií a administratívnych nákladov približne [> 0,25] mld. EUR), kapitálové straty približne [> 1] mld. EUR, náklady vyplývajúce z obmedzenia obchodných oblastí, ktoré sa už čiastočne realizovalo a čiastočne sa ešte bude realizovať vzhľadom na predĺženie existujúcich zmlúv vo výške [> 1] mld. EUR, ako aj […] vo výške […] mld. EUR (20). Na základe uvedenej skutočnosti Nemecko odhaduje náklady na reštrukturalizáciu IKB celkovo na približne [> 15] mld. EUR.

3. KONANIE VO VECI FORMÁLNEHO ZISŤOVANIA

(53) Komisia v rozhodnutí o začatí konania vyjadrila pochybnosti o tom, či opatrenia KfW v prospech IKB zodpovedajú zásade investora konajúceho v súlade s trhovým hospodárstvom, pretože riziko, ktoré je spojené s opatreniami, nie je pre KfW obmedzené, keďže združenia činné v oblasti poskytovania úverov obmedzili svoju účasť na krytí rizika a ostatní akcionári IKB sa na ňom vôbec nepodieľajú.

(54) V uvedenom čase Komisia ďalej vyjadrila pochybnosti, či je možné považovať opatrenia za zlučiteľné so spoločným trhom podľa článku 87 ods. 3 Zmluvy o ES. Komisia sa domnievala, že uvedené opatrenia nie je možné považovať za štátnu pomoc zlučiteľnú so spoločným trhom určenú na odstránenie podstatných prekážok v hospodárstve členského štátu podľa článku 87 ods. 3 písm. b) Zmluvy o ES. Okrem toho, podľa názoru Komisie neexistoval dôvod považovať opatrenia za záchranné, pretože to neboli prechodné opatrenia. V tom čase neboli úplne splnené podmienky uvedené v usmerneniach Spoločenstva o štátnej pomoci na záchranu a reštrukturalizáciu podnikov v ťažkostiach (21).

4. PRIPOMIENKY NEMECKA VZHĽADOM NA ROZHODNUTIE O ZAČATÍ KONANIA

(55) Nemecko zastáva svoj pôvodný názor, že pokiaľ ide o opatrenia, nepredstavujú štátnu pomoc, pretože spĺňajú zásadu investora konajúceho v súlade s trhovým hospodárstvom. Zasiahnutie vyplýva z odôvodnení investora konajúceho v súlade s trhovým hospodárstvom, pretože pre KfW by platobná neschopnosť IKB znamenala väčšie náklady ako opatrenia na podporu počas reštrukturalizácie IKB. V tejto súvislosti Nemecko zdôrazňuje, že otázka primeraného kapitálového výnosu nie je relevantná. Okrem toho, otázka dodržania zásady investora konajúceho v súlade s trhovým hospodárstvom by sa musela preskúmať ex ante.

(56) Pri posúdení prvého opatrenia je podľa Nemecka potrebné brať do úvahy len pôvodne navrhnuté straty, teda straty vo výške 3,5 mld. EUR v predpokladanom najhoršom prípade a straty vo výške [< 2,5] mld. EUR v predpokladanom priemernom prípade. Nemecko tvrdí, že investor konajúci v súlade s trhovým hospodárstvom by bral za základ priame náklady platobnej neschopnosti IKB, teda v tomto prípade 1,5 mld. EUR, ktoré by boli výsledkom príjmu účtovnej hodnoty IKB vo výške cca. 620 mil. EUR (22) (podľa nemeckých účtovných predpisov) a odpisov úrokov vo výške cca. 850 mil. EUR, ktoré IKB pridelila tretím stranám v rámci podporných obchodov KfW (23). Okrem toho, platobná neschopnosť IKB by spôsobila, že by bolo nevyhnutné odpísať ďalšie úvery z podporného obchodu vo výške minimálne 1,1 mld. EUR, takže by sa zvýšili náklady na refinancovanie. Poškodila by sa však tiež dobrá povesť KfW.

(57) Nemecko ďalej uvádza, že aj keby sa podporné opatrenia považovali za štátnu pomoc, musela by sa táto pomoc znížiť o straty, ktoré by KfW vznikli v prípade platobnej neschopnosti.

(58) Pokiaľ ide o druhé opatrenie, Nemecko poukazuje na skutočnosť, že je to len pokračovanie prvého opatrenia a vo väčšej miere ho financovali združenia činné v oblasti poskytovania úverov. Vzhľadom na rozsudok vo veci Alitalia sa vychádza z predpokladu, „že zvýšenie imania z verejných prostriedkov spĺňa zásadu súkromného investora a nie je štátnou pomocou, ak zároveň súvisí so zvýšením imania súkromného investora na základe porovnateľných podmienok“ (24).

(59) Nemecko nespochybňuje pomocný charakter tretieho opatrenia.

(60) Nemecko sa domnieva, že ani pri predaji IKB nebola k dispozícii štátna pomoc, keďže KfW postupovala ako predajca konajúci v súlade s trhovým hospodárstvom. Kúpna cena je výsledkom rokovaní s rôznymi potenciálnymi kupujúcimi a zodpovedá trhovým podmienkam. Ďalšie opatrenia boli potrebné na predaj banky a realizovali sa v súlade s trhovými podmienkami.

(61) Týka sa to najmä SIP 1, ktoré sa predalo banke KfW za cenu, ktorá bola nižšia o [< 10] % ako účtová hodnota IFRS. Táto cena je v skutočnosti lepšia ako cena, ktorú Lone Star dohodla za predaj SIP 2 ([zrážka > 10] %), zároveň je však potrebné uviesť, že SIP 2, na rozdiel od SIP 1, tvorili predovšetkým […]. Nemecko preto tvrdí, že KfW mohla portfólio predať alebo ponechať si ho do splatnosti bez strát. Okrem toho, na predaj SIP 1 bola pre KfW potrebná podpora jeho vlastníka, teda Nemeckej spolkovej republiky, pretože […]; na preklenutie tejto situácie sa využila štátna záruka, aby KfW nebola nútená zaviazať svoje vlastné imanie vo výške cca. […] mil. EUR ([…]). Po druhé, účasť KfW na SIP 2 je takisto odôvodnená na základe trhového hospodárstva, pretože vzhľadom na prioritu úveru znášala nízke riziko a náhrada (Euribor plus [> 80] základných bodov), v súvislosti s ktorou Nemecko oznámilo trhové referenčné hodnoty, bola vysoká. Skutočnosť, že KfW musela prevziať riziko zabezpečenia (rezervu) vo výške […] EUR za […], nie je nezvyčajná v prípadoch s nízkou pravdepodobnosťou výskytu, ale s vysokou hodnotou sporu a v poslednom kole rokovaní ju uviedli všetci zúčastnení ako podmienku.

(62) Ak by sa Komisia domnievala, že opatrenia obsahujú zložky pomoci, Nemecko navrhuje, aby sa uvedená pomoc v každom prípade nevyhnutne považovala za pomoc na reštrukturalizáciu zlučiteľnú so spoločným trhom. Činnosť banky v oblasti, ktorá jej spôsobila problémy, sa skončila a banka sa bude ďalej zameriavať len na hlavnú činnosť.

(63) Ďalej sa Nemecko zaviazalo prijať všetky opatrenia uvedené v odôvodnení 46.

(64) Nemecko okrem toho tvrdí, že banka prispeje k reštrukturalizácii vlastnými nákladmi (minimálne [> 10] mld. EUR). Nemecko v tomto bode už viackrát zmenilo svoje údaje a vlastné náklady stanovilo ako súčet všetkých príspevkov na reštrukturalizáciu, na ktoré nebola poskytnutá pomoc, na obmedzenie nových činností a výnosov z predaja po odpočítaní strát. Čistý zisk z predaja sa odhaduje na [> 5] mld. EUR, použijú sa položky aktív, ktoré sa predajú v rámci reštrukturalizácie, znížené o […], zvyšných činností v Luxemburgu a niektorých portfóliových investícií v Luxemburgu. Nemecko konkrétne odhaduje […] mld. EUR na činnosť v oblasti nehnuteľností, […] mld. EUR na luxemburskú dcérsku spoločnosť, […] mld. EUR na dcérsku spoločnosť v New Yorku, […] mil. EUR pre Amsterdam, […] mld. EUR pre spoločnosť Movesta a […] mld. EUR na iné nestrategické majetkové hodnoty.

5. POSÚDENIE POMOCI

5.1. Existencia pomoci

(65) Komisia najprv preskúma, či opatrenia predstavujú štátnu pomoc v zmysle článku 87 ods. 1 Zmluvy o ES. Štátna pomoc podľa uvedeného odseku je pomoc poskytovaná v akejkoľvek forme štátom alebo zo štátnych prostriedkov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určité podniky, pokiaľ ovplyvňuje obchod medzi členskými štátmi.

a. Ochrana pred rizikom a zvýšenie základného imania (opatrenia 1 až 3)

(66) Komisia naďalej trvá na svojom stanovisku uvedenom v rozhodnutí o začatí konania, že žiadne z uvedených troch finančných opatrení by neprijal investor konajúci v súlade s trhovým hospodárstvom, a teda všetky opatrenia predstavujú štátnu pomoc. Keďže IKB vykonáva svoje aktivity na cezhraničnej a medzinárodnej úrovni, je nesporné, že zvýhodnenie prostredníctvom poskytnutia štátnych prostriedkov by narušilo hospodársku súťaž v bankovom sektore a ovplyvnilo by obchodovanie v rámci Spoločenstva (25).

(67) Komisia berie na vedomie tvrdenie Nemecka, že sporné opatrenia nepriniesli IKB žiadne výhody, keďže KfW konala výlučne v rámci svojej právomoci ako vlastník, a teda ako súkromný investor; Nemecko však nespochybňuje, že KfW je štátna úverová inštitúcia s verejným obstarávaním a za konanie KfW je zodpovedný štát. Nemecko pripúšťa, že spolkové ministerstvo financií sa nielen zúčastňovalo na všetkých zasadnutiach predstavenstva, ktoré bolo prítomné na všetkých rozhodnutiach prijatých cez víkend 27. až 29. júla 2007, ale dokonca pri tomto rozhodovaní. Na základe uvedenej skutočnosti Nemecko v zásade potvrdzuje, že rozhodnutia KfW sú rozhodnutiami štátu (26).

(68) Komisia sa preto pri svojom preskúmaní sústredila na otázku, či by IKB prostredníctvom intervencie KfW získala nejaké výhody, ktoré by jej za rovnakých podmienok poskytol investor konajúci v súlade s trhovým hospodárstvom. Komisia pripúšťa, že podľa vopred vykonaných odhadov by ochrana pred rizikom pre IKB v najnepriaznivejšom prípade pokryla straty celkom 2,5 mld. EUR. Komisia aj tu, tak ako v porovnateľných prípadoch (27), vychádza z predpokladu, že aj v takej neprehľadnej situácii by súkromný investor vzhľadom na predpokladané straty vychádzal z tohto najhoršieho prípadu a nie zo scenára priemerného prípadu. Okrem toho je potrebné zdôrazniť, že KfW nevylúčila, že jej ručenie sa môže prípadne zvýšiť až na 8,1 mld. EUR.

(69) Nie je pravda, že opatrenie pre KfW a Nemecko by bolo ekonomicky výhodnejšie ako likvidácia IKB (28), ani v tom prípade, ak by sa vzalo do úvahy ex-ante posúdenie situácie v čase prijatia rozhodnutia (29). Komisia nemôže súhlasiť so všetkými likvidačnými nákladmi, ktoré Nemecko uplatnilo. Aj keby účtovná hodnota IKB bola v skutočnosti 620 mil. EUR, Komisia v rozhodnutí o začatí konania uviedla, že kurz akcií IKB podstatne klesol už pred intervenciou KfW, takže v čase intervencie hodnota účasti KfW v IKB veľmi pravdepodobne nezodpovedala uvedenej účtovnej hodnote. Komisia okrem toho v rozhodnutí o začatí konania spochybnila informáciu, že uvedené riziko strát vo výške [> 15] % je reálne v súvislosti s úvermi pridelenými v rámci podporného obchodu. Nemecko nepredložilo žiadne dostatočne presvedčivé dôkazy na podporu vierohodnosti odhadov, ktoré uskutočnila KfW.

(70) Komisia sa domnieva, že dostatočné odôvodnenie chýba aj pre predložené hroziace nepriame straty z dôvodu všeobecnej bankovej krízy, ktoré, ako sa uvádza v rozhodnutí o začatí konania, sa zdajú čisto hypotetické. Komisia takisto tvrdí, že štruktúrované financovanie v rámci podporného obchodu patrí do verejného obstarávania KfW a nie je súčasťou fungovania KfW ako bežnej úverovej inštitúcie. Preto nie je možné považovať straty z uvedenej činnosti za náklady, ktoré by zohľadnil aj investor konajúci v súlade s trhovým hospodárstvom (30).

(71) Pre Komisiu je rozhodujúci argument, že odhadované straty v rámci ochrany pred rizikom nie sú de facto obmedzené na 2,5 mld. EUR, ale sú otvorené smerom nahor. Dokonca aj keby bolo možné tvrdiť, že uvedené neobmedzené ručenie požadoval spolkový úrad pre finančný dohľad ako nevyhnutnú podmienku na upustenie od moratória, je nepochybné, že investor konajúci v súlade s trhovým hospodárstvom by pri preskúmaní vyváženosti pomoci takisto vzal do úvahy túto okolnosť. To je zrejmé pri posudzovaní súkromnej účasti na ochrane pred rizikom.

(72) Pokiaľ ide o postup KfW a združení činných v oblasti poskytovania úverov, Komisia upozorňuje na skutočnosť, že v prípade verejného akcionára, ktorý je činný súčasne so súkromnými investormi, poskytnutie kapitálu musí byť proporcionálne na základe rovnakých podmienok (31) a musí vyplývať z rovnakých obchodných úvah (32). Tieto úvahy sú tiež základom rozsudku Súdu prvého stupňa vo veci Alitalia, ktorý Nemecko uvádza a v ktorom sa požadujú porovnateľné podmienky.

(73) V tejto súvislosti Komisia konštatuje, že združenia činné v oblasti poskytovania úverov obmedzili svoj podiel na krytí strát na prvom opatrení na 1 mld. EUR (približne 30 %), ale KfW neuplatnila hornú hranicu, a teda podstúpila omnoho vyššie riziko ako uvedené združenia. Aj keby sa odpočítali prípadné priame straty na základe vlastníctva KfW a úverov, celkom údajne […] mld. EUR (pozri odôvodnenie 56) a keby sa použili nepriaznivé odhady, je podiel KfW na ochrane pred rizikom ešte stále rovnako vysoký ako celkový podiel zúčastnených združení činných v oblasti poskytovania úverov. Preto je možné konštatovať, že KfW nekonala podobne ako združenie bánk.

(74) Okrem toho, argument, že v nemeckom bankovom sektore sa začala všeobecná kríza, ktorá by mala pre KfW katastrofálne následky, nie je presvedčivý. Kríza by podobne zasiahla všetky ostatné banky. Podiel združení činných v oblasti poskytovania úverov na ochrane pred rizikom obmedzený na 1 mld. EUR (približne 30 %) však nie je v žiadnom pomere k trhovému podielu ich členských bánk v Nemecku, ktorý je vyšší ako 95 % (33). Komisia preto nevidí žiadny komerčný dôvod na nepomerne vysoký vklad KfW. KfW síce možno v určitej miere konala v záujme svojich dcérskych spoločností, jej konanie však nesporne presiahlo konanie súkromného investora. Súkromný vlastník by sa angažoval omnoho menej a trval by na dodatočnej podpore zo strany združení činných v oblasti poskytovania úverov alebo štátu. Preto sa KfW, aspoň v určitej miere, nesprávala ako investor konajúci v súlade s trhovým hospodárstvom.

(75) To isté platí pre druhé opatrenie, ktoré je podľa údajov Nemecka len opatrením na podporu prvej ochrany pred rizikom. Aj keď sa podiel KfW a príslušných združení činných v oblasti poskytovania úverov môže v absolútnych číslach zdať vyváženejší (relatívne by mala byť účasť uvedených združení podstatne vyššia), je nevyhnutné brať toto opatrenie do úvahy spolu s prvým opatrením vzhľadom na celkovú reštrukturalizáciu, aby KfW, keď nekonala ako investor v súlade s trhovým hospodárstvom, podľa ustálenej judikatúry už nemohla uplatniť argument investora konajúceho v súlade s trhovým hospodárstvom (34).

(76) Uvedená skutočnosť platí ešte viac v prípade tretieho opatrenia, v súvislosti s ktorým dalo združenie banke KfW jednoznačný pokyn konať a podporilo ďalšie opatrenie v hodnote 2,3 mld. EUR sumou 1,2 mld. EUR. Na základe uvedenej skutočnosti bola KfW vystavená omnoho väčšiemu riziku ako združenia činné v oblasti poskytovania úverov, aj keby sa v prípade platobnej neschopnosti IKB použil ochranný mechanizmus, prostredníctvom ktorého by sa záväzky rozdelili na celý bankový sektor.

(77) V ostatných prípadoch sa Komisia domnievala, že je problematické určiť výšku pomoci, ak sa pomoc poskytuje prostredníctvom ochrany pred rizikom (35). V súlade s usmerneniami a judikatúrou môže byť pomoc vo forme záruky pre podnik v ťažkostiach rovnako vysoká ako pomoc, ktorá je prípadne pokrytá zárukou, v jednotlivých prípadoch však aj nižšia (36). Ale aj keď sa zložka pomoci odhadne ex ante na menej ako 8,1 mld. EUR (Rhineland, Havenrock a 1 mld. EUR bilančné položky aktív), reálny odhad strát vo výške 6,8 mld. EUR ďaleko presahuje odhady stanovené pre najmenej priaznivý prípad (pozri tabuľku 3, bez tretieho opatrenia). Komisia sa preto domnieva, že výška pomoci poskytovanej v rámci ochrany pred rizikom a prostredníctvom kapitálových dotácií je 8,8 mld. EUR (pozri tabuľku 3, č. 1 až 3).

b. Facilita likvidity

(78) Okrem kapitálových dotácií a kompenzačných opatrení týkajúcich sa strát podporila KfW aj pokračovanie činností IKB dvomi rámcovými facilitami vo výške [> 1] mld. EUR. Uvedené opatrenia sa uskutočnili v rámci reštrukturalizácie a sú neoddeliteľné od prvého a druhého opatrenia, takže KfW už nemôže ani v tomto prípade uplatniť argument investora konajúceho v súlade s trhovým hospodárstvom (37). Komisii nie je jasné, prečo by súkromný investor – najmä bez garancie ochrany pred rizikom – podstúpil také vysoké riziko. Ak by sa KfW predsa orientovala na niektoré trhové referenčné hodnoty, nevyhnutne by sa to zohľadnilo v stanovení výšky zložiek pomoci.

(79) Komisia konštatuje, že pre prvú rámcovú facilitu, ktorá sa práve použila, sa stanovila úroková sadzba Euribor plus [< 50] až [> 50] základných bodov a pre druhú likviditu sa stanovila úroková sadzba Euribor plus [> 100] základných bodov a každá facilita […] vyššia ako 100 % ([…] %) bola podložená. Zaistenie je zabezpečené platnými položkami aktív IKB, ktoré nepochádzajú z portfóliových investícií a obyčajne by sa nemali skončiť. Zaistenie je určitým spôsobom štruktúrované, takže nie je možné, aby zabezpečenie de facto kleslo pod 100 %. V skutočnosti tak pre poskytnutie likvidity existuje vysoké zabezpečenie a relatívne nízke riziko strát. KfW sa teda nespoľahla len na finančnú schopnosť IKB, ale mala aj platné zábezpeky.

(80) Použité rizikové marže by však mali byť v súlade s oznámením Komisie o revízii spôsobu stanovenia referenčných a diskontných sadzieb (38) (oznámenie o referenčných a diskontných sadzbách). Keďže rating podniku sa uskutočnil na základe ochrany pred rizikom a keďže prevláda jednotný názor, že ide o podnik v ťažkostiach (pozri odôvodnenie 96), je nevyhnutné, aby Komisia použila marže pre podnik v ťažkostiach. V prípade vysokého zabezpečenia má uvedená marža hodnotu 400 základných bodov (39). Komisia pritom predpokladá, že výhoda prvej likvidity vo výške [> 1] mld. EUR na obdobie desať mesiacov (od januára do októbra 2008) zodpovedá v priemere [> 300] základným bodom. Druhá, zatiaľ nepoužitá likvidita z júla 2008 poskytla na obdobie deväť mesiacov (od februára do októbra 2008) výhodu [> 200] základných bodov. Výška pomoci, ktorá sa spája s uvedenými facilitami, by tak bola pre prvú likviditu […] mil. EUR a pre druhú […] mil. EUR, a celková výška pomoci by teda bola […] mil. EUR.

(81) Vzhľadom na facility likvidity [krajinskej banky] a [ďalšej krajinskej banky] Komisia nemá dôvod domnievať sa, že boli poskytnuté bez zohľadnenia zásad trhového hospodárstva a banke IKB by prípadne mohli zabezpečiť výhodu. Na základe okolností týkajúcich sa poskytnutia týchto facilít likvidity, najmä skutočnosti, že obchodovanie medzi bankami patrí ku každodennej a bežnej činnosti banky, a na základe súčasnej rozsiahlej účasti súkromného hospodárskeho subjektu a skutočnosti, že [krajinská banka] a [ďalšia krajinská banka] nevytvorili uvedené pohotovostné úvery na pokyn štátu, sa Komisia domnieva, že neexistujú žiadne nepriame dôkazy o tom, že štát zodpovedá za uvedené činnosti (40). Komisia sa preto domnieva, že uvedené facility neobsahujú štátnu pomoc.

c. Predaj IKB

(82) Komisia ďalej skúmala, či predaj banky IKB spoločnosti Lone Star zahŕňal štátnu pomoc. Bolo by to v prípade, keby IKB bola predaná spoločnosti Lone Star za nižšiu ako trhovú cenu. Nemecko v tejto súvislosti poskytlo Komisii mnoho informácií (pozri ods. 25), na základe ktorých neexistujú žiadne dôvody domnievať sa, že cena, ktorú Lone Star zaplatila, nezodpovedá najvyššej ponuke dosiahnutej v otvorenom, transparentnom, nediskriminačnom a nepodmienenom predaji. Keďže toto je podľa zásad Komisie týkajúcich sa privatizácie (41) rozhodujúcim kritériom, je možné konštatovať, že predaj neobsahuje žiadnu pomoc v prospech Lone Star.

(83) Komisia ďalej skúmala, či predaj nezahŕňa ďalšiu pomoc v prospech IKB, čo by bolo v prípade, keby bola likvidácia pre KfW ekonomicky výhodnejšia ako predaj IKB, teda skúmalo sa, či ide o predaj podľa bežných trhových podmienok. Komisia sa v tejto súvislosti domnieva, že prostredníctvom predaja sa dosiahla nielen predajná cena, ale sú s ním spojené aj ďalšie kapitálové dotácie KfW, ktoré je nevyhnutné považovať za súčasť predaja. Patrí sem zachovanie obidvoch facilít likvidity vo výške [> 2,5] mld. EUR, prioritný úver KfW na refinancovanie SIP 2, prevod SIP 1 do KfW, ktorý sa uskutočnil pred predajom IKB, a plánovanie rizika zodpovednosti za škody […]. KfW jednoznačne prijala uvedené opatrenia s cieľom umožniť predaj IKB a v čo najkratšom čase sa zbaviť čo najväčšieho počtu položiek aktív. Aj keď KfW na prvý pohľad dosiahla pozitívnu predajnú cenu, predaj sa spájal s opatreniami, na základe ktorých bola predajná cena nakoniec negatívna.

(84) Je však nevyhnutné brať do úvahy, že uvedené opatrenia sa realizovali v rámci reštrukturalizácie IKB, a teda v spojení s prvými tromi podpornými opatreniami. Na základe uvedenej skutočnosti ich Komisia nemôže posudzovať oddelene od prvých troch opatrení a argument KfW týkajúci sa investora konajúceho v súlade s trhovým hospodárstvom nepovažuje za presvedčivý (42).

(85) Bez ohľadu na to sa zdá, že kritérium predaja podľa trhových podmienok v tomto prípade aj tak nebolo splnené. Nakoniec je rozhodujúce, či výsledkom bola negatívna cena, pretože Nemecko si nemohlo uplatniť žiadne hodnoverné dodatočné manipulačné poplatky, ktoré by investor konajúci v súlade s trhovým hospodárstvom zohľadnil. Teda Komisia nemôže zohľadniť najmä odhadované straty z rizika strát spojené s úvermi poskytnutými v rámci podporného obchodu. Komisia sa domnieva, že štruktúrované financovanie v rámci podporného obchodu patrí do verejného obstarávania KfW a nie je súčasťou činností KfW ako bežnej úverovej inštitúcie. Preto by sa nemalo považovať za otázku nákladov, ktorá by bola dôležitá aj pre investora konajúceho v súlade s trhovým hospodárstvom, pretože taký investor by vôbec neprevzal záväzky zo štátnych podporných opatrení (43).

(86) Komisia preto skúmala, či podporné opatrenia boli de facto príčinou negatívnej ceny. Keďže, pokiaľ ide o podporné opatrenia, nie sú to granty, ale v podstate úvery a záruky, je nevyhnutné ako pri bežnom posúdení štátnej pomoci stanoviť pre IKB hospodársku výhodu, ktorá bola na jej základe udelená.

(87) Po prvé, KfW naďalej dáva IKB k dispozícii likviditu. Ako sa uvádza v odôvodnení 77, je problematické vyčísliť udelenú výhodu, pretože súkromní investori boli prípadne tiež pripravení za určitých podmienok dať k dispozícii likviditu, pokiaľ bude zaručená ochrana pred rizikom. Po predaji IKB spoločnosti Lone Star sa ochrana pred rizikom zruší. Z prevzatia IKB spoločnosťou Lone Star a uvoľnenia pomoci na reštrukturalizáciu a z plánu Komisie na hospodárske ozdravenie vyplýva, že obnova životaschopnosti sa považuje za možnú. Keďže IKB sa vo fáze reštrukturalizácie oficiálne považuje za podnik v ťažkostiach, je opodstatnené označiť tento podnik na účely výpočtu zložky pomoci za „slabý“ (ratingová kategória B) v zmysle oznámenia o referenčných a diskontných sadzbách (44). Podľa uvedeného oznámenia by bola marža pôžičky 220 základných bodov a to by znamenalo, že druhá likvidita [> 100] základných bodov a prvá likvidita [> 125] základných bodov by bola nižšia ako referenčná sadzba. Pri výpočte na […] rokov (od októbra 2008 do apríla […]) by dodatočná pomoc dosiahla [cca. 90] mil. EUR.

(88) Po druhé, KfW získala SIP 1 za 1 mld. EUR. Komisia sa domnieva, že cena, ktorú KfW dohodla, je o [< 10] % nižšia ako účtovná hodnota IFRS a že IKB mohla predtým predať niektoré časti portfólia za ceny vyššie ako účtovná hodnota IFRS. Vzhľadom na súčasnú situáciu asi žiadny investor nebude schopný alebo ochotný kúpiť také portfólio (určite nie ako celok). To dokazuje aj samotná skutočnosť, že Lone Star nemala záujem o kúpu a KfW nebola schopná realizovať takú kúpu bez štátnej pomoci. Nie je možné vylúčiť, že v súvislosti s uvedeným portfóliom budú nevyhnutné ďalšie odpisy. V najhoršom prípade by sa to týkalo podriadených tranží vo výške [< 200] mil. EUR. Keďže neexistujú žiadne iné referenčné hodnoty, Komisia predpokladá, že KfW v súvislosti so SIP 1 znáša dodatočné riziko až do [< 200] mil. EUR.

(89) Po tretie, KfW v súvislosti so SIP 2 poskytla prioritný úver vo výške 775 mil. EUR, ktorý bude podľa sadzby Euribor plus [> 90] základných bodov bonifikovaný za prioritu (t. j. úver sa bude spravovať prioritne z prichádzajúcich výnosov). Úver sa však povolí pre investičnú spoločnosť, ktorá nie je zatiaľ známa ako dlžník. Úroková sadzba pre takú investičnú spoločnosť bude podľa oznámenia o referenčných a diskontných sadzbách minimálne Euribor plus 400 základných bodov (45). Keďže ide o prioritný úver, ktorý je podriadený účasti IKB, a teda v zásade v prospech IKB, Komisia v tomto prípade akceptuje aj maržu pôžičky vo výške 220 základných bodov. Zložka pomoci spolu s poskytnutím prioritnej tranže v hodnote 775 mld. EUR tak môže byť stanovená na približne [< 30] mil. EUR ([> 100] základných bodov na […] rokov, t. j. od októbra 2008 do […]).

(90) Po štvrté, dôvodom na prevzatie rizika za […] bola skutočnosť, že v prípade prevzatia rizika spolu s IKB nebolo možné toto riziko primerane vyčísliť. Keďže ručiteľské riziko je nízke a z informácií vyplýva, že výskyt takého rizika je skôr nepravdepodobný, nebolo by vhodné považovať uvedené riziko za súčasť predaja. Nízke riziko potvrdzuje skutočnosť, že audítori nevyžadovali od IKB žiadne rezervy. Vzhľadom na prípadné náhrady škody vyplývajúce z […] samozrejme naďalej existuje určité riziko. Keďže nebol predložený žiadny kvantitatívny odhad rizika, Komisia predpokladá, že v súvislosti s vtedajšími opatreniami je nevyhnutné počítať s […] EUR, čo zodpovedá riziku […] %.

(91) Opatrenia, ktoré prijala KfW v rámci predaja IKB, zahŕňajú pomoc vo výške spolu 390 mil. EUR; táto suma prevyšuje predajnú cenu [> 100] mil. EUR o [> 250] mil. EUR, takže výsledkom je negatívna predajná cena. Preto je možné konštatovať, že predaj IKB obsahoval pomoc v prospech IKB.

d. Prehľad štátnej pomoci

(92) Ako vyplýva z tabuľky 5, celková hodnota pomoci poskytnutej v rámci všetkých opatrení je 9,155 mld. EUR. Tabuľka 5 Pomoc v prospech IKB počas jej reštrukturalizácie Č. Opatrenie v mil. EUR Výška pomoci (v mil. EUR) 1 Prvá ochrana pred rizikom (Rhineland: 5,8 mld. EUR, Havenrock: 0,85 mld. EUR; bilančné položky aktív: 1 mld. EUR) 6 650 2 Druhá ochrana pred rizikom (350 mil. EUR na dodatočné krytie strát – Havenrock) 200 3 Kapitálové dotácie a nenávratný úver (na pokrytie odpisov za bilančné položky aktív) 2 000 4 Facilita likvidity pre IKB (pred predajom) […] 5 Predaj IKB 5a Cena akcií IKB […] 5b Facilita likvidity pre IKB (po predaji) […] 5c Prioritný úver na refinancovanie SIP 2 […] 5d Prevedenie SIP 1 do KfW […] 5e Vylúčenie zodpovednosti za škodu […] […] Predaj IKB (netto) [> 250] Spolu [< 10 000]

5.2. Zlučiteľnosť opatrení so spoločným trhom podľa článku 87 ods. 3 písm. b) Zmluvy o ES: pomoc na nápravu vážnej poruchy v hospodárstve členského štátu

(93) Komisia trvá na svojom stanovisku v rozhodnutí o začatí konania, v ktorom konštatuje, že v uvedenom prípade sa neuplatní článok 87 ods. 3 písm. b) Zmluvy o ES. Podľa článku 87 ods. 3 písm. b) Zmluvy o ES sa môže pomoc poskytnúť na nápravu vážnej poruchy v hospodárstve členského štátu. Komisia poukazuje na skutočnosť, že Súd prvého stupňa zdôraznil, že článok 87 ods. 3 písm. b) Zmluvy o ES je potrebné uplatňovať reštriktívne.

(94) Zisťovanie potvrdilo domnienku Komisie, že problémy IKB sú dôsledkom udalostí špecifických pre túto spoločnosť. Okrem toho, informácie, ktoré Nemecko predložilo, nepresvedčili Komisiu o tom, že by systémové účinky, ktoré mohli vzniknúť pri platobnej neschopnosti IKB, mohli dosiahnuť takú mieru, ktorá by predstavovala „vážnu poruchu v hospodárstve“ Nemecka v zmysle článku 87 ods. 3 písm. b) (46). Predmetný prípad vyplýva zo špecifických problémov IKB, takže je potrebné prijať nápravné opatrenia podľa pravidiel uplatňovaných na podniky v ťažkostiach. Na základe uvedenej skutočnosti nie je možné označiť predmetné opatrenia za zlučiteľné so spoločným trhom podľa článku 87 ods. 3 písm. b) Zmluvy o ES.

5.3. Zlučiteľnosť so spoločným trhom podľa článku 87 ods. 3 písm. c) – pomoc na reštrukturalizáciu

(95) Z výsledkov zisťovania vyplýva, že opatrenia je možné považovať za pomoc na reštrukturalizáciu zlučiteľnú so spoločným trhom, pretože spĺňajú všetky podmienky uvedené v usmerneniach. Preto nie je potrebné skúmať, či by opatrenia mohli predstavovať pomoc na záchranu, čo Komisia už vylúčila v rozhodnutí o začatí konania na základe nezvratnej povahy ochrany pred rizikom.

a. Podnik v ťažkostiach

(96) Komisia sa domnieva, že IKB bola podnikom v ťažkostiach v zmysle bodu 9 usmernení a bez intervencie KfW by veľmi pravdepodobne nebola schopná dlhšie odolávať kríze. Hroziace straty by viedli k zatvoreniu banky, a tým by sa splnili podmienky uvedené v bode 10 písm. c) usmernení. Nemecko nenamietalo proti tomuto názoru, ktorý bol uvedený už v rozhodnutí o začatí konania.

b. Obnovenie dlhodobej životaschopnosti

(97) Predmetné zisťovanie potvrdilo, že reštrukturalizáciou sa obnoví dlhodobá životaschopnosť IKB. Komisia sa domnieva, že pre riešenie vzniknutých problémov a pozitívny hospodársky vývoj banky má rozhodujúci význam predaj IKB spoločnosti Lone Star.

(98) Zisťovanie ďalej potvrdilo, že IKB zamerala svoju činnosť iným smerom. Skončila obchodné činnosti, ktoré boli spojené so stratou, a už neinvestuje do portfóliových aktivít. Okrem toho, odteraz sa bude zameriavať na svoju hlavnú aktivitu, stredné podniky. Ostatné aktivity v segmente štruktúrované financovanie ostanú zachované, aby bolo možné splniť požiadavky klientov, banka sa však vzdá [> 20] % segmentu, ako aj všetkých aktivít v oblasti financovania nehnuteľností. Okrem toho, IKB prijala opatrenia na zlepšenie riadenia rizík a podstatne znížila svoje rizikové položky. IKB tak prijala vnútorné opatrenia potrebné na zmenu.

(99) Okrem toho Komisia berie na vedomie, že plán reštrukturalizácie IKB je zameraný na dosiahnutie trvalo udržateľnej obnovy dlhodobej životaschopnosti IKB. Z plánu, ktorý je založený na spoľahlivých prognózach vývoja trhu, vyplýva, že vybraný model obchodovania by sa osvedčil. Na základe podielu základného imania Tier-1 […] % a pomeru medzi nákladmi a výnosmi (cost income ratio) […] %, ktoré by sa mali dosiahnuť do roku 2011, sa zdá, že obchodný plán je spoľahlivý. Relatívne nízke zhodnotenie vlastného imania vo výške […] % (2012) je nevyhnutné posudzovať spolu s relatívne vysokým podielom IKB Tier-1, ktorý predstavuje nevyhnutnú zložku. Komisia berie na vedomie dôležité opatrenia na úsporu nákladov, ktoré sa majú realizovať do roku 2011. Komisia preskúmala tiež predpoklady, ktoré sú základom plánu na reštrukturalizáciu, a nepochybuje, že sú reálne.

(100) Z plánu na reštrukturalizáciu vyplýva, že aj v najmenej priaznivom prípade bude možný pozitívny hospodársky vývoj IKB a pozitívne zhodnotenie vlastného imania. Aj v tomto prípade bude môcť banka dosiahnuť podiel Tier-1 […] % a stáť tak na pevnom základe.

c. Obmedzenie pomoci na nevyhnutnú minimálnu úroveň – vlastný príspevok

(101) Pochybnosti Komisie o tom, že pomoc je obmedzená na nevyhnutné minimum, sa podarilo odstrániť. Komisia teraz môže konštatovať, že pomoc je obmedzená na nevyhnutné minimum a že v súlade s usmerneniami sa reštrukturalizácia podstatne podporí prostredníctvom vlastných zdrojov, teda viac ako 50 % nákladov na reštrukturalizáciu sa realizuje z vlastných finančných prostriedkov.

(102) Náklady na reštrukturalizáciu zahŕňajú viac stratových miest (straty z portfólií, straty na základe vyšších nákladov financovania, straty na základe obmedzenia oblastí obchodnej činnosti a straty počas predaja položiek aktív), ako aj náklady na zriadenie ochrany pred rizikom, náklady na reštrukturalizáciu personálu, administratívne náklady, ako aj honoráre poradcov a právnych zástupcov. Komisia nespochybňuje výšku týchto nákladov, ktorú Nemecko uvádza v odôvodnení 52 a ktorá dosahuje [> 15] mld. EUR. Takisto uznáva, že pokiaľ ide o refinancovanie SIP 1 a prioritný úver na SIP 2, tieto náklady sa považujú za náklady na reštrukturalizáciu, pretože uvedené nástroje sú nevyhnutné na obnovenie dlhodobej životaschopnosti. Na základe uvedenej skutočnosti sa celkové náklady odhadujú na cca. [> 17] mld. EUR.

(103) Reštrukturalizácia IKB sa môže financovať v súlade s bodom 43 usmernení prostredníctvom pomoci, príspevku príjemcu z vlastných finančných zdrojov, prostredníctvom predaja aktív, prostriedkami akcionárov a externého financovania za trhových podmienok.

(104) Podstatnú časť príspevku na reštrukturalizáciu poskytne samotný podnik a bývalí a noví súkromní akcionári, patrí sem predovšetkým účasť združení činných v oblasti poskytovania úverov, vlastné zdroje IKB (47) a kapitálové dotácie spoločnosti Lone Star. Obchodné straty a obmedzenia vyplývajúce z krízy sa nemôžu uznať za príspevok z vlastných zdrojov, pretože v bode 43 usmernení sa uvádza, že takýto príspevok musí byť reálny, t. j. skutočný. Príspevok z vlastných zdrojov z tejto kategórie je potom približne […] mld. EUR ([> 20] %).

(105) Ak sa zohľadnia výnosy z predaja, ktorý sa realizuje ako kompenzačné opatrenie, tento príspevok sa podstatne zvýši a dosiahne minimálne 50 %. Týka sa to položiek aktív s nominálnou hodnotou [> 15] mld. EUR (pozri tabuľku 4). Komisia však nemôže tento príspevok ako celok uznať za príspevok z vlastných zdrojov. Po prvé, opäť sa obnovila časť aktivít IKB Luxemburg v Düsseldorfe ([…] mld. EUR), takže ide len o čiastočný predaj. Po druhé, časť finančných prostriedkov sa nezískala prostredníctvom aktívneho predaja, ale na základe lehoty splatnosti príslušných aktív. Po tretie, nie je jasné, aká hodnota sa môže dosiahnuť likvidáciou položiek aktív […]. Nemecko však predložilo dostatok argumentov, aby presvedčilo Komisiu, že prostredníctvom aktívnej likvidácie položiek aktív je možné v blízkej budúcnosti získať minimálne [< 5] mld. EUR (48). Komisia preskúma toto tvrdenie, aby zistila, či príspevok z vlastných zdrojov bude dostatočne vysoký a či je pomoc skutočne obmedzená na nevyhnutné minimum.

(106) Predaj položiek aktív má dvojitý účinok. Na jednej strane sa zníži objem rizikovo vážených aktív, takže sa uvoľní kapitál a zvýši sa stupeň kapitalizácie. Na druhej strane sa prostredníctvom predaja vytvorí likvidita, ktorá sa môže použiť na financovanie reštrukturalizácie alebo posilnenie základu likvidity (49). Ako sa uvádza v predchádzajúcom bode, časť uvedených prostriedkov sú predpokladané kapitálové dotácie, určitá časť sa už realizuje a ďalšia časť bude k dispozícii v blízkej budúcnosti. Dokonca aj keby sa nebrali do úvahy predpokladané kapitálové dotácie, ktoré sa môžu realizovať až v roku 2011, a obozretne by sa predpokladalo, že nie všetky predpokladané výnosy sa budú realizovať v celom rozsahu, Komisia sa domnieva, že je splnená podmienka zákona o hospodárskej súťaži, podľa ktorej sa na reštrukturalizáciu musí použiť minimálne 50 % prostriedkov z vlastných zdrojov.

(107) K tomuto záveru dospela Komisia na základe nasledujúcich aspektov. Tabuľka 6 Vlastné zdroje mld. EUR Opatrenie Pôvod prostriedkov Hodnota Ochrana pred rizikom Združenia činné v oblasti poskytovania úverov 1,50 Kapitálové rezervy a hybridný kapitál podniku IKB [> 1,5] Kapitálové dotácie SIP II Lone Star [> 0,25] Medzisúčet [> 3,25] Predaj portfóliových investícií Trh […] Likvidácia činnosti v oblasti nehnuteľností Trh […] Likvidácia IKB Int. Luxembourg Trh […] Likvidácia IKB CC New York Trh […] Likvidácia IKB Amsterdam Trh […] Predaj podielu v spoločnosti Movesta Trh […] Predaj nestrategických položiek aktív Trh […] Medzisúčet: Predaj ako kompenzačné opatrenie [> 5,0] (minimálne […])

d. Zabránenie neprijateľnému narúšaniu hospodárskej súťaže – kompenzačné opatrenia

(108) Komisia je po preskúmaní presvedčená o tom, že sa prijali dostatočné opatrenia na maximálne zníženie prípadného nepriaznivého vplyvu pomoci na konkurentov.

(109) Komisia konštatuje, že IKB sa zbavila celého segmentu aktivít a jej najziskovejší segment aktivít, štruktúrované financovanie, sa redukuje o [20 – 30] %.

(110) Komisia nemôže súhlasiť s tým, že najväčšia časť zníženia kapacity (t. j. likvidácia portfóliových investícií vo výške 18,3 mld. EUR) sa uplatnila ako kompenzačné opatrenie, keďže na obnovenie dlhodobej životaschopnosti sú nevyhnutné opatrenia na zníženie kapacity. Uvedené opatrenia nie je možné považovať za kompenzačné opatrenia podľa bodu 40 usmernení.

(111) Bez ohľadu na uvedené skutočnosti zodpovedajú ďalšie zníženia kapacity v rozsahu [> 10] mld. EUR približne [25] % hodnoty účtovnej súvahy po odpočítaní portfóliových investícií (t. j. [> 10] mld. EUR zo 45,2 mld. EUR) (50). Aj keď skončenie portfóliových investícií nie je možné považovať za kompenzačné opatrenie, predsa ovplyvňuje veľkosť banky a jej obchodné aktivity. Na základe opatrení, ktoré Nemecko predložilo, sa zníži hodnota účtovnej súvahy IKB o 47,2 % (t. j. 18,3 mld. EUR portfóliových investícií a [> 10] mld. EUR na kompenzačné opatrenia mínus […] mld. EUR rastovej marže vzhľadom na 63,5 mld. EUR celkovej hodnoty účtovnej súvahy).

(112) Komisia ďalej poukazuje na skutočnosť, že cieľ znížiť celkovú hodnotu účtovnej súvahy do konca lehoty reštrukturalizácie (30. september 2011) na 33,5 mld. EUR zabezpečuje, aby obnova aktivít v ostatných častiach banky alebo jednoduché premiestnenie neprekážali ukončeniu a predaju.

(113) Okrem toho, bývalí vlastníci a vedúci pracovníci banky sa už nezúčastňujú na obchodných aktivitách IKB, a to je dôležité znamenie v súvislosti s bojom proti morálnemu hazardu. Okrem toho, predaj banky sa uskutočnil otvorene a nediskriminačne, a na základe toho mali konkurenti v bankovom sektore možnosť získať banku, a to je určitým druhom kompenzácie za narušenie hospodárskej súťaže, ktoré vzniklo na základe pomoci.

(114) Celkovo kompenzačné opatrenia proporcionálne zodpovedajú deformačným účinkom pomoci, ktorú poskytla IKB, a zabezpečujú, aby sa čo najviac zmiernili negatívne účinky na obchodné podmienky.

(115) Je nevyhnutné, aby bola Komisia informovaná o postupe realizácie uvedených kompenzačných opatrení.

6. ZÁVER

(116) Komisia konštatuje, že realizáciou predmetnej pomoci sa porušil článok 88 ods. 3 Zmluvy o ES. Komisia sa však domnieva, že sporné opatrenia predstavujú pomoc na reštrukturalizáciu, ktorá sa môže považovať za zlučiteľnú so spoločným trhom podľa článku 87 ods. 3 písm. c) Zmluvy o ES, ak sú splnené príslušné podmienky,

PRIJALA TOTO ROZHODNUTIE:

Článok 1

Pomoc, ktorú na základe predložených zmlúv a dokumentov Nemecko poskytlo v prospech IKB Deutsche Industriebank AG (ďalej len „IKB“), je s výhradou podmienok a povinností uvedených v článku 2 zlučiteľná so spoločným trhom.

Článok 2

1. Nemecko zabezpečí, aby bol plán na reštrukturalizáciu IKB, ktorý Nemecko predložilo Komisii 25. septembra 2008, úplne realizovaný do 30. septembra 2011.

2. Nemecko zabezpečí, aby boli nasledujúce položky aktív IKB predané tretej strane, ktorá je nezávislá od IKB a KfW, resp. likvidované:

a) Celý segment obchodných aktivít v oblasti financovania nehnuteľností, ktorý zahŕňa vnútroštátne aj medzinárodné financovanie nehnuteľností, sa pozastaví do 31. decembra 2008 a aktívne sa ukončí (51), pričom […] % sa predá do 30. septembra 2010, ďalších […] % do 30. septembra 2011 a zvyšok v rámci príslušných lehôt splatnosti. Likvidácia sa týka tiež IKB Immobilien Management GmbH, IKB Projektentwicklungs GmbH Co. KG a IKB Projektentwicklungsverwaltungsgesellschaft mbH. (52)

b) Dcérska spoločnosť IKB International S.A. Luxembourg bude aktívne ukončená do 30. septembra 2011. Od 31. marca 2009 sa už nebude podieľať na žiadnych nových aktivitách. IKB prevezme z obchodných oblastí tejto dcérskej spoločnosti tie obchodné aktivity, ktoré sú dôležité pre oblasť firemných klientov a štruktúrovaného financovania.

c) IKB Capital Corporation New York bude aktívne ukončená do 30. septembra 2011, pričom […] % úverového portfólia sa predá do 30. septembra 2010. Od 31. decembra 2008 sa už nebude podieľať na žiadnych nových aktivitách.

d) Obchodné aktivity spoločnosti IKB AG v Amsterdame budú aktívne ukončené do […]. Od 31. decembra 2008 sa už nebude podieľať na žiadnych nových aktivitách.

e) Do 30. septembra 2011 sa predá 50 % podiel v spoločnosti Movesta Lease a Finance GmbH.

f) Do 30. septembra 2011 budú aktívne ukončené ďalšie nestrategické položky aktív, ktoré sa pôvodne uvádzali v účtovnej súvahe, s nominálnou hodnotou 1,7 mld. EUR (účtovná hodnota k 31. marcu 2007).

3. Nemecko zabezpečí, aby celková hodnota účtovnej súvahy IKB do 30. septembra 2011 dosahovala maximálne 33,5 mld. EUR (53).

4. V prípade nepredvídateľných okolností, najmä v prípade pokračujúcej krízy na kapitálovom trhu alebo ak nie je možné predať niektoré položky aktív, je možné zmeniť alebo nahradiť opatrenia uvedené v ods. 2 a 3 alebo predĺžiť lehotu, pokiaľ sa to minimálne dva mesiace pred uplynutím príslušnej lehoty dostatočne odôvodní a Komisia do dvoch mesiacov nepredloží žiadne námietky.

5. Nemecko do roku 2012 každý rok najneskôr do 31. júla predloží správu o realizácii plánu na reštrukturalizáciu a týchto podmienok a záväzkov, aby bolo možné kontrolovať plnenie podmienok a záväzkov stanovených v odsekoch 1, 2 a 3.

Článok 3

Toto rozhodnutie je určené Nemeckej spolkovej republike.

V Bruseli 21. októbra 2008 Za Komisiu Neelie KROES členka Komisie

(1) Ú. v. EÚ C 76, 27.3.2008, s. 5.

(2) Pozri poznámku pod čiarou 1.

(3) Zákon o KfW schválila Hospodárska rada v októbri 1948 a 18. novembra 1948 vstúpil do platnosti. Na základe zákona o reštrukturalizácii podporných bánk (Förderbankenneustrukturierungsgesetz) z 15. augusta 2003 bol zákon vo veľkej miere zmenený a doplnený a nakoniec bol zmenený článkom 173 zákona z 31. októbra 2006 [9. zákon o úprave právomoci (9. Zuständigkeitsanpassungsgesetz)].

(4) Dôverné informácie.

(5) Conduit, označovaná tiež ako účelovo založená investičná spoločnosť (special purpose vehicle – SPV) alebo osobitná investičná spoločnosť (special investment vehicle – SIV), je spoločnosť (spravidla spoločnosť s ručením obmedzeným alebo v niektorých prípadoch komanditná spoločnosť), ktorá bola založená s veľmi špecifickým, presne vymedzeným a časovo obmedzeným cieľom, aby sa spravidla rozložili finančné riziká (zvyčajne konkurz, ale niekedy aj určité daňové riziko a riziko právneho dozoru). SIV sa využívajú, pretože sú bilančne neutrálne a banky ich nemusia konsolidovať. Takto môžu banky financovať úvery s takými sadzbami, ktoré sú nižšie ako ich vlastné (pretože aj banky sú viazané likviditnými kvótami). Účelovo založená investičná spoločnosť refinancuje investície do cenných papierov zabezpečených aktívami (asset-backed securities) tak, že na trhu s krátkodobými cennými papiermi zabezpečenými aktívami (Commercial Papers) prijíma financie; CP sú krátkodobé nezabezpečené dlhové cenné papiere, ktoré na peňažnom trhu emitujú veľké banky a veľké podniky.

(6) Spolkový úrad pre finančný dohľad oznámil, že uvalí takzvané moratórium; ide o opatrenia, ktoré sa uplatnia v prípade hrozby platobnej neschopnosti [porovnaj § 46a zákona o bankovníctve Zbierky zákonov Nemeckej spolkovej republiky z 9. septembra 1998 (BGBl. I, s. 2776), naposledy zmenený a doplnený článkom 3 zákona zo 16. júla 2007 (BGBl. I, s. 1330)].

(7) Bundesverband deutscher Banken (BdB), Bundesverband der Deutschen Volksbanken und Raiffeisenbanken (BVR) a Deutscher Sparkassen- und Giroverband (DSGV).

(8) Dopyt po uvedených portfóliách je v súčasnosti nízky, takže ich trhová hodnota veľmi klesla. Predaj portfólia by bol spojený s veľkými stratami.

(9) Cieľom KfW je v ešte neuzatvorenej dohode obmedziť svoje riziko celkovej straty, pokiaľ ide o Rhinebridge a ostatné portfóliové investície v oblasti rizikových hypotekárnych úverov, na 1 mld. EUR.

(10) Fond ochrany vkladov zabezpečuje všetky „nebankové“ vklady.

(11) V tomto prípade ide o priame straty 5,8 mld. EUR v spoločnosti Rhineland a 1,2 mld. EUR pre Havenrock. Mimobilančné portfóliá sa do súvahy za rok 2006/2007 zaznamenali počas úprav.

(12) Účtovná hodnota IFRS vyjadruje takzvanú Mark-to-Market hodnotu položiek aktív v portfóliu.

(13) Lone Star nebola ochotná prevziať tieto položky aktív, pretože vraj nemala dostatok času, aby dôkladne preskúmala príslušné kapitálové položky a s tým spojené riziko.

(14) Nemecko požiadalo odborného znalca o potvrdenie, že uvedená štátna záruka vo výške 600 mil. EUR sa týka výlučne neočakávaných strát.

(15) Pokiaľ by predaj niektorých spoločností alebo podielov v týchto spoločnostiach v obchodnom segmente financovania nehnuteľností dodatočne zaťažil IKB a jej spoločníkov na základe zákona o dani z prevodu nehnuteľností a príslušných zmlúv s obchodnými partnermi, podľa ktorých je potrebné zachovať podiely vo výške cca. 5,2 % do konca lehoty projektu, je možné po 30. septembri 2011 zachovať podiely v uvedených spoločnostiach vo výške až do 5,2 %, ako aj pokračovať v externom financovaní, ktoré s tým priamo súvisí.

(16) Aktívna likvidácia znamená a) predaj alebo inú mimoriadnu likvidáciu, na základe ktorej vznikne likvidita b) prerušenie obchodnej činnosti vrátane nepredĺženia existujúcich zmlúv, s výnimkou zmluvne dohodnutých záväzkov.

(17) Časť súčasnej obchodnej činnosti v Luxemburgu (najmä […]) je nevyhnutná na uspokojenie dopytu zo strany klientov.

(18) Nemecko potvrdilo, že v súlade s účtovnými normami IFRS, ktoré uplatňuje IKB, budú v bilancii IKB zahrnuté všetky činnosti, ktoré sa z ekonomického hľadiska pripíšu IKB.

(19) To zodpovedá sume všetkých bilančných investícií (po úprave meny) celkom 6,0 mld. EUR mínus 0,545 mld. EUR predaj a 1 mld. EUR za prevedenie SIP 1 a 1,2 mld. EUR za prevedenie SIP 2.

(20) To je suma […] vo výške […] mld. EUR plus […] z aktívne likvidovaných obchodných oblastí vo výške […] mld. EUR.

(21) Ú. v. EÚ C 244, 1.10.2004, s. 2.

(22) Táto hodnota bola nižšia ako hodnota IKB na burze, dokonca nižšia ako hodnota na burze 27. júla 2007.

(23) To zodpovedá riziku straty [> 15] % pri všetkých úveroch, ktoré IKB pridelila v mene KfW. Predpokladá sa pritom, že tieto úvery by sa v prípade platobnej neschopnosti IKB čiastočne nemohli použiť, čo by malo okamžitý nepriaznivý vplyv na KfW.

(24) Porovnaj vec T-296/97, Zb. 2000, s. II- 3871, odôvodnenie 81.

(25) Rozhodnutie Komisie 2008/263/ES vo veci C 50/06 z 27.6.2007, BAWAG, odôvodnenie 127 (Ú. v. EÚ L 83, 26.3.2008, s. 7).

(26) Na základe osvedčených postupov zodpovednosť vyplýva z mnohých ukazovateľov, ktoré sú podmienené špecifickými okolnosťami prípadu a kontextu, v rámci ktorého sa opatrenie prijme. Týka sa to predovšetkým prípadu, keď existujú úzke osobné vzťahy medzi dozornou radou a štátom. Porovnaj rozhodnutie Komisie zo 4. júna 2008 vo veci C 9/08, Sachsen LB, zatiaľ neuverejnené. Zodpovednosť nebola spochybnená ani v rozhodnutí Komisie 2001/695/ES vo veci C 1/2000 Holzmann, odôvodnenie 20 (Ú. v. ES L 248, 18.9.2001, s. 46) a v rozhodnutí Komisie zo 17. januára 2003 vo veci NN 115/02, MobilCom (Ú. v. EÚ C 80, 3.4.2003, s. 5).

(27) Porovnaj rozhodnutie Komisie zo 4. júna 2008 vo veci C 9/08, Sachsen LB, zatiaľ neuverejnené, odôvodnenie 72. Tento záver sa zhodoval tiež so stanoviskom uvedeným v prípade pomoci bankovej spoločnosti Berlin; pozri rozhodnutie Komisie 2005/345/ES vo veci 28/02, Bankgesellschaft Berlin, odôvodnenie 140 (Ú. v. EÚ L 116, 4.5.2005, s. 1).

(28) Uvedené kritérium je v súlade s ustálenou judikatúrou Komisie; porovnaj spojené veci T-129/95, T-2/96 a T-97/96, Neue Maxhütte Stahlwerke, Zb. 1999, II-17, ods. 124. Spravidla je problematické vypočítať náklady spojené s platobnou neschopnosťou a odhady sú neisté, pozri napr. rozhodnutie Komisie 2005/345/ES vo veci C 28/02, Bankgesellschaft Berlin, odôvodnenie 163 a ďalšie, ako aj rozhodnutie Komisie 2008/263/ES vo veci C 50/06, BAWAG, odôvodnenie 166.

(29) Spojené veci T-129/95, T-2/96 a T-97/96, Neue Maxhütte Stahlwerke, Zb. 1999, II-17, ods. 121.

(30) Pozri spojené veci T-129/95, T-2/96 a T-97/96, Neue Maxhütte Stahlwerke, Zb. 1999, II-17, ods. 119.

(31) Oznámenie Komisie týkajúce sa verejných podnikov v spracovateľskom priemysle (Ú. v. ES C 307, 13.11.1993, s. 3).

(32) Rozhodnutie Komisie 2005/137/ES vo veci C 25/02, Carsid, odôvodnenia 67 až 70 (Ú. v. EÚ L 47, 18.2.2005, s. 28).

(33) Komisia ďalej konštatuje, že ostatní vlastníci IKB sa nezúčastnili na podpore.

(34) Vo veci T-11/95, BP Chemicals, Zb. 1998, II-3235 sa konštatuje, že samotná skutočnosť, že verejný podnik už vložil do svojej dcérskej spoločnosti kapitál klasifikovaný ako „pomoc“, znamená, že nie je možné automaticky predpokladať, že ďalší vklad kapitálu sa nemôže klasifikovať ako investícia, ktorá spĺňa test súkromného investora v trhovom hospodárstve; to platí najmä, ak nie je opodstatnene oddelená od uvedených prvých vkladov kapitálu a nie je možné považovať ju za samostatnú investíciu. Súd sa domnieva, že medzi zásadné aspekty patrí chronológia príslušných kapitálových vkladov, ich účel a situácia dcérskej spoločnosti v uvedenom čase prijatia každého z rozhodnutí o vklade.

(35) Porovnaj rozhodnutie Komisie z 30. apríla 2008 vo veci NN 25/08, Pomoc na záchranu spoločnosti WestLB, zatiaľ neuverejnené.

(36) Porovnaj rozhodnutie Komisie zo 4. júna 2008 vo veci C 9/08, Sachsen LB, zatiaľ neuverejnené, odôvodnenie 71.

(37) Pozri poznámku pod čiarou 33.

(38) Ú. v. EÚ C 14, 19.1.2008, s. 6.

(39) Porovnaj tiež rozhodnutie Komisie z 2. apríla 2008 vo veci C 14/08 (ex NN 1/08), Pomoc na reštrukturalizáciu pre Northern Rock, odôvodnenie 96 (Ú. v. EÚ C 135, 3.6.2008, s. 21).

(40) „Prisúdenie opatrenia verejného podniku v prospech štátu sa [môže] odvodiť zo súboru indícií ..., ktoré vyplývajú z okolností konkrétneho prípadu a z kontextu, v ktorom bolo uvedené opatrenie vydané.“„Na posúdenie prisúdenia opatrenia verejného podniku v prospech štátu sú rovnako dôležité ďalšie skutočnosti, ako najmä jeho začlenenie do štruktúr verejnej správy, povaha jeho aktivít a ich vykonávanie na trhu za normálnych podmienok hospodárskej súťaže so súkromnými poskytovateľmi, právna subjektivita podnikov v tom zmysle, či podlieha takisto verejnému právu alebo všeobecnému podnikovému právu, intenzita dohľadu zo strany verejných orgánov nad riadením podniku alebo akékoľvek iné náznaky, ktoré v konkrétnom prípade dokazujú účasť verejných orgánov na prijatí opatrenia alebo nepravdepodobnosť ich neúčasti na prijatí, so zreteľom na rozsah uvedeného opatrenia, jeho obsah alebo podmienky v ňom uvedené.“ Porovnaj vec C-482/99, Stardust Marine, Zb. 2002, I-4397, odôvodnenia 55 a 56.

(41) Európska komisia, XXIII. správa o politike hospodárskej súťaže, 1993, s. 270.

(42) Pozri poznámku pod čiarou 33.

(43) V tejto súvislosti pozri spojené veci T-129/95, T-2/96 a T-97/96, Neue Maxhütte Stahlwerke, Zb. 1999, II-17, odôvodnenie 119 a vec C-334/99, Gröditzer Stahlwerke, Zb. 2003, I-1139, odôvodnenie 134 a ďalšie, ako aj rozhodnutie Komisie z 30. apríla 2008 vo veci C 56/06, Bank Burgenland (Ú. v. EÚ L 239, 6.9.2008, s. 32) a rozhodnutie Komisie zo 4. júna 2008 vo veci C 9/08, Sachsen LB, zatiaľ neuverejnené, odôvodnenie 73.

(44) Porovnaj rozhodnutie Komisie z 20. apríla 2008 vo veci C 16/04, Hellenic Shipyards, zatiaľ neuverejnené.

(45) Oznámenie Komisie o revízii spôsobu stanovenia referenčných a diskontných sadzieb (Ú. v. EÚ C 14, 19.1.2008, s. 6).

(46) Porovnaj rozhodnutie Komisie z 30. apríla 2008 vo veci NN 25/08, Pomoc na záchranu pre WestLB, zatiaľ neuverejnené.

(47) V tejto súvislosti sa za vlastné zdroje IKB považuje celé imanie Tier-2 (najmä rezervy a hybridný kapitál), ktoré sa použilo na prevzatie strát najmä z portfóliových investícií.

(48) Časť týchto výnosov sa realizovala už v marci 2008. Tým sa znížili nestrategické položky aktív z 1,7 mld. EUR na 1,0 mld. EUR. Okrem toho Nemecko tvrdí, že na nútený predaj neexistujú žiadne časové dôvody.

(49) Likvidita závisí od účtovnej hodnoty položiek aktív a splatnosti dlhopisov. Toto dokazovanie sa uvádza už v predchádzajúcich rozhodnutiach Komisie; porovnaj rozhodnutie Komisie 2007/257/ES vo veci C 44/05, Huta Stalowa Wola, odôvodnenie 71 (Ú. v. EÚ L 112, 30.4.2007, s. 67); rozhodnutie Komisie 2008/90/ES vo veci C 20/06, Novoles Straža (Ú. v. EÚ. L 29, 2.2.2008, s. 7); rozhodnutie Komisie 2008/145/ES vo veci C 54/06, Bison Bial (Ú. v. EÚ L 46, 21.2.2008, s. 41) a rozhodnutie Komisie zo 4. júna 2008 vo veci C 9/08, Sachsen LB, zatiaľ neuverejnené.

(50) Berie sa do úvahy, že [< 2] mld. EUR obchodnej činnosti v oblasti nehnuteľností budú ešte zahrnuté v súvahe z 30. marca 2011 a opäť sa obnoví […] mld. EUR obchodných činností IKB Luxemburg v Düsseldorfe.

(51) Aktívna likvidácia znamená a) predaj alebo inú mimoriadnu likvidáciu, na základe ktorej vznikne likvidita b) ukončenie obchodnej aktivity vrátane nepredĺženia existujúcich zmlúv s výnimkou už zmluvne prevzatých záväzkov.

(52) Pokiaľ by predaj niektorých spoločností alebo podielu v týchto spoločnostiach v segmente financovania nehnuteľností dodatočne zaťažoval IKB a jej spoločníkov na základe zákona o dani z prevodu nehnuteľností a dohôd s obchodnými partnermi, podľa ktorých je potrebné zachovať podiel cca. 5,2 % do konca trvania projektu, je možné po 30. septembri 2011 zachovať uvedené podiely spoločností, ktorých sa to týka, vo výške až do 5,2 %, ako aj pokračovať v externom financovaní, ktoré s tým priamo súvisí.

(53) Nemecko potvrdilo, že v súlade s účtovnými predpismi IFRS, ktoré IKB uplatňuje, sa do účtovnej súvahy IKB zahrnú všetky aktivity, ktoré je možné ekonomicky priznať spoločnosti IKB.